Еврокомиссия Малтани «олтин паспортлар»ни бекор қилишга чақирди\nРегулятор Малта бой хорижликларга инвестиция эвазига фуқароликни бераётганидан хавотирда. Еврокомиссия Европа судига шикоят қилиши мумкинлигини билдирган.\nФото: Times Malta\nЕврокомиссия (ЕК) Малтани «олтин паспортлар» деб аталувчи тизим – бой хорижликларга сармоя эвазига фуқаролик бериш амалиётини бекор қилишга чақирди. Малтага тегишли мазмундаги хабар юборилган, унга мамлакат икки ҳафта ичида жавоб бериши лозим. Агар Малтанинг жавоблари қониқарсиз деб топилса, Еврокомиссия Европа судига мурожаат қилиши мумкин, деб хабар берди регулятор 6 апрель, чоршанба куни Брюсселда.\nРоссиянинг Украинадаги ҳарбий ҳаракатлари фонида Малта март ойи бошида Россия ва Беларус фуқароларига «олтин паспорт» беришни тўхтатди. Аввалроқ Еврокомиссия Европа иттифоқидаги қатор давлатлар раҳбарларининг «Россия ҳукумати билан алоқаси бўлган россиялик бойларга олтин паспорт» беришни чеклашга чақирувчи баёнотларини эълон қилган эди.\nБироқ Еврокомиссия Малта бошқа давлатларнинг бадавлат фуқароларига «олтин паспорт» беришда давом этаётганини ва бу амалиётни тўхтатиш нияти ҳақида расмий баёнот эълон қилмаганини аниқлади.\nМалта ҳукумати 6 апрель куни ЕКнинг хабари эътиборга олинганини маълум қилди ва шу билан бирга, фуқароликни бериш «Европа иттифоқига аъзо ҳар бир давлатнинг миллий ваколатига кириши ва шундай бўлиб қолиши» кераклигини таъкидлади. Малта ҳукумати «олтин паспорт»ни фақат «лойиқ одамлар» олиши кераклигини ҳам билдирган.\n2020 йилда Еврокомиссия хорижликларга «олтин паспорт» берилиши муносабати билан Кипр ва Малтага нисбатан келишувни бузиш жараёнини бошлаган эди. Кипр бу амалиётга чек қўйди ва ўтган йилнинг октябрь ойидан бошлаб чет элликларга сармоя эвазига фуқаролик беришни тўхтатди.\n09:33 / 19.05.2022\nЕврокомиссия раиси Россияга қарши санкцияларнинг олтинчи пакети билан таништирди


Вазирлар Маҳкамасининг 2 нафар ходимида коронавирус инфекцияси тасдиқланди - UzNews.uz\nССВ аҳоли орасида қайд этилган коронавирусга чалиниш ҳолатларига изоҳ берди.\nСоғлиқни сақлаш вазирлигининг хабарига кўра, 17 июнь куни 189 нафар бемордан 13 нафари аҳоли орасида тасдиқланган.\nМазкур ҳолатларни ҳудудлар кесимида кўрадиган бўлсак, Тошкент шаҳрида 5 та, Бухоро вилоятида 3 та, Тошкент вилоятида ҳам 3 та, Сурхондарё вилоятида эса 2 тани ташкил этди.\nБугун, 18 июнь куни, айни пайтга қадар касаллик аниқланган 15 нафар бемордан 9 нафари Тошкент шаҳрида аҳоли орасида қайд этилган. Жумладан, улар орасида Вазирлар Маҳкамасининг икки нафар ходимида ҳам коронавирус инфекцияси тасдиқланган.\nҲозирда пайтда ушбу ҳолатлар юзасидан эпидемиологик суриштирув ишлари олиб борилмоқда.


Туркия: Мухолифат олий ўқув юртларида ҳижобга тақиқнинг бекор қилиниши мамлакатда исломни жамиятга олиб киришнинг бошланиши деб ҳисобламоқдалар - Фарғона.Ру ахборот агентлиги\n19:24 msk, 12 Июль 2020\nТуркия: Мухолифат олий ўқув юртларида ҳижобга тақиқнинг бекор қилиниши мамлакатда исломни жамиятга олиб киришнинг бошланиши деб ҳисобламоқдалар\n11.02.2008 17:47 msk\nТуркия парламенти 9 февраль куни мамлакат олий ўқув юртларида ҳижобни тақиқловчи конституция моддаларига ўзгартишлар киритиш бўйича қонун лойиҳасини қабул қилди. Конституциявий ўзгартишлар мамлакат президенти Абдуллоҳ Гул томонидан имзоланганидан сўнг кучга киради.\nШу билан бирга, мухолифатдаги Республика халқ партияси (РХП) мамлакат конституциясига киритилган ўзгартишлар борасида Туркия Конституциявий судига шикоят қилмоқчи. РХП ҳижобга тақиқнинг бекор қилиниши дунёвийлик тизимига тузатиб бўлмас талафот етказади ва жамиятга исломни олиб киради, дея ҳисобламоқда. Олдинроқ, Туркия бош прокурори ва Олий суди лаицизмни (асосий талаби жамият ҳаётининг турли соҳаларида диннинг таъсирига қарши бўлган ҳаракат) қўллаб, кескин баённома билан чиқдилар.\nТақиқнинг бекор қилинишига Туркия университетларининг ректорлари ҳам мутлақо қарши чиқмоқдалар. Конституцияга киритилган ўзгартишлар муаммони тўла ҳал қилмайди, негаки, “Олий таълим бўйича қўмита тўғрисида”ги қонунининг қўшимча ўн еттинчи моддасида ҳам олий таълим муассасаларига ҳижобда келиш тақиқланган.\nҲижоб масаласининг яна долзарб бўлиши Туркия жамиятини жунбушга келтирди. Лаицизм тарфдорлари 3 февраль куни Анқарада кўп мингли намойиш ўтказдилар ва Туркия Республикасининг асосчиси Мустафо Камол Отатурк мақбарисини зиёрат қилдилар. Тўрт кун ўтиб ҳудди шундай намойиш Измирда бўлиб ўтди. “Мустақиллик ва дунёвий давлат митинги” дея аталган яна бир акцияни 77 та нодават ташкилотлари Анқарада 9 февраль куни ўтказдилар. Йигирма мингдан зиёд намойиш иштирокчилари “Туркия дунёвий бўлган ва шундай бўлиб қолади!”,\n“АТП халқ олдида жавоб беради!”, “Ҳукумат – истеъфога!” шиорларини жўровоз бўлиб бақирдилар ва “Шариат - ўрта асрга қайтиш демак”, “АТП ва МҲП муҳаббати – бу муҳаббат ҳақида ҳикоя”, деган сўзлар ёзилган транспорантларни кўтариб олдилар.\nШу билан бирга, Режеб Эрдўғон лаицизм тарафдорларининг хавотирларини асоссиз дея ҳисобламоқда. “Дунёвий давлат кафолати сифатида биз ҳамма одамларнинг ҳуқуқларини ҳимоя қиламиз”, деди мамлакат бош вазири ўз нутқларида.\nСўнгги кунларда Туркия оммавий ахборот воситалари бошқа барча муаммоларни четга суриб қўйиб, бутун диққат эътиборларини олий ўқув юртларида ҳижобни тақиқлаш ёки рухсат бериш борасидаги мунозараларга берилмоқдалар. Дунёвий тизим тарафдорлари тақиқнинг бекор қилиниши оқибатида диндорлар бош яланг юрган аёлларга босим ўтказадилар, дея билдираётган бўлсалар, ҳижоб тарафдорлари уларга қарши ўлароқ бундай муаммо бўлмаган ва бундан кейин ҳам бўлмаслигига ишончлари комил.\nИкки тараф ҳам ўз фикрларини мисоллар билан қўлламоқдалар. Тақиқни бекор қилиш тарафдорлари ҳижобда экскурсияга отланган ўн беш ёшли ўқувчи қизни мактаб автобусидан тушириб юборганларидан ғазабланмоқдалар. Лаицизм тарафдорлари эса мактабларнинг бирида Рамазон ойида рўза тутмаган мактаб ўқувчисининг синфдошлари томонидан калтакланганини билдирмоқдалар.\n«Kanal-Turk» телеканалида 8 февраль куни бўлиб ўтган кўрсатувда чиққан “Мазлумлар” нодавлат ҳуқуқни ҳимоя қилиш ташкилотининг раисига кўра, ҳижоб инсон ҳуқуқининг ажралмас қисми бўлиб, унга нисбатан ҳар қандай чекловлар олиб ташланиши лозим. Кўрсатувни олиб борувчи “Нима деб ўйлайсиз, агар жамиятнинг кўпчилиги ҳалифат тузишни талаб қилса, бу талаб ҳам бажарилиши керакми?”, деган саволга ҳуқуқ ҳимоячиси “Ҳа”, деб жавоб берган.\nҚайд этиш жоизки, ҳижоб туфайли Туркияда таълим олиш ҳуқуқидан маҳрум бўлган турк қизларининг аксарияти ҳижоб тақиқланмаган ғарб мамлакатларининг университетларида таълим олишга мажбур бўлмоқдалар. Шундай қилиб, бу қизларнинг таълим олиши сабабидан чет элга жуда катта маблағ чиқиб кетмоқда.\nАдабиёт соҳасида Нобель мукофотининг лауреати Ўрхон Памуқ ҳам ҳижобга тақиқни бекор қилишни талаб қилиб чиқмоқда. Италиянинг “La Republica” газетасига интервью давомида ёзувчи ҳижоб фундаментализм кўрсаткичи эмас, бу оддий анъана, холос, дея қайд этиб ўтган. “Туркиянинг ҳақиқий муаммолари бошқа масалаларда. Аёлларимиз анъанага содиқ қолиб рўмол ўрайдилар. Туркияда нафақат АТП тарафдорлари, балки социал-демократларга яқин бўлган аёллар ҳам ҳижобда юрибдилар”, - дея маълум қилди ёзувчи.\nЎрхон Памуқ ҳижобга тақиқ важидан жамиятнинг бир қисми таълим олиш ҳуқуқидан маҳрум бўлиб қолаётганини кўрсатиб ўтди. Шунингдек, у бош вазирнинг ҳижоб ўраб юрган қизлари АҚШда ўқишга мажбур эканлигини эслатди. Аммо туркларнинг ҳар бирида ҳам бундай имконият йўқ.


ИИВ ҳаракат чекланадиган кўчалар рўйхатини эълон қилишни бошлади – Газета.uz\nФото: Waze сайтидан скриншот\nИИВ ҳаракат чекланадиган кўчалар рўйхатини эълон қилишни бошлади\nИИВ илк бор реконструкция муносабати билан ҳаракат чекланадиган кўчалар рўйхатини эълон қилди.\n15 июн 2016, 18:38 Жамият\nЎзбекистон Ички ишлар вазирлиги Тошкент автойўлларида кенг кўламли реконструкция ишлари бошланган ўтган йилдан буён илк маротаба ҳаракат чекланадиган пойтахт кўчаларининг рўйхатини эълон қилди.\nЙўлдаги вазиятлар тўғрисида тезкор маълумотларнинг йўқлиги автомобиль ҳайдовчилари ва жамоат транспорти йўловчиларининг норозиликларини келтириб чиқараётган эди. Йўналишни аввалдан режалаштириш имкони йўқлиги сабабли айрим кунларда йўлларнинг турли қисмларида жиддий транспорт муаммолари келиб чиқар, бу эса фуқароларнинг асабийлашишлари, вақт ва ёнилғининг беҳуда сарфланиши ҳамда хавфли вазиятларнинг вужудга келишига сабаб бўлаётган эди.\n«Водители Ташкента» Фейсбук-гуруҳида эълон қилинган «Тошкент» вокзали ҳудудидаги тирбандлик тасвири.\nҲайдовчиларни кутилмаган вазиятлардан ижтимоий тармоқлар (Фейсбукдаги «Водители Ташкента» гуруҳи ва бошқалар) ҳамда Waze сингари хизматлар қутқариб келаётганди. Ташаббусни ўз қўлига олган ҳайдовчилар «Йўллардаги тирбандликларни бирга енгамиз» шиори остида пойтахт харитасида ҳаракат қийинлашган участка ва жойларни белгилаб, ўзаро тезкор маълумотлар алмашаётган эди.\nАгарда ИИВ ва Тошкент ҳокимияти ҳақиқатдан ҳам ҳар куни ёпиладиган кўчалар рўйхатини эълон қилиб борса, буни фуқароларга бўлган муносабатдаги очиқлик ва йўлларда ҳаракат хавфсизлигини оширишдаги катта қадам деб ҳисоблаш мумкин.\nБиринчи бўлиб 15 июнда транспорт воситалари ҳаракати вақтинча чекланадиган кўчалар рўйхати эълон қилинди.\n«Йўл ҳаракати қоидаларига риоя қилиш ҳамда ўзаро хушмуомала бўлишингизни сўраймиз», — дейилади ИИВ матбуот хизмати хабарида.


Америка адмирали: АҚШ Жанубий-Хитой денгизида Пекинга қарши туришга тайёр\n14:31 / 14.12.2016\nХитой ўзининг "ноқонуний денгиз даъволари"ни давом эттирадиган бўлса, АҚШ Жанубий-Хитой денгизида Пекинга қарши туради, деб ёзмоқда Рейтер агентлиги, АҚШнинг Тинч океанидаги флоти қўмондони адмирал Ҳарри Ҳаррисга асосланган ҳолда.\nАдмиралнинг сўзларига кўра, АҚШ ҳар қандай мамлакатнинг Жанубий-Хитой денгизида ҳарбий база қурганига қарамай, бир томонлама тартибда бошқа давлатларнинг ҳаракатини чеклашига йўл қўймайди. "Биз имкони бўлса ҳамкорлик қиламиз, аммо зарурат пайдо бўлса, қарши туришга тайёрмиз", - деган Ҳаррис.\nБундай баёнотлар, АҚШ ва Хитой ўртасидаги муносабатлар кескинлашувига олиб келиши мумкин. Янги президент Дональд Трампнинг Тайвань маъмурияти раҳбари билан телефон орқали мулоқот қилиши Хитойнинг норозилигига сабаб бўлган эди, деб хотирлайди агентлик.\nХитойнинг Япония, Вьетнам ва Филиппин мамлакатлари билан Жанубий-Хитой ва Шарқий-Хитой денгизларидаги чегаралари борасида турли қарашлар мавжуд.\nАҚШ ХХРни Жанубий-Хитой денгизини ҳарбийлаштиришда айблаб келади. Расмий Пекин бу айбловларни асоссиз деб баҳолайди. Вашингтон ўз навбатида тортишувли ҳудудларни Хитойга тегишли деб ҳисобламайди ҳамда "халқаро ҳуқуқ рухсат берган барча ҳудудда парвоз қилиш, сузиш ва ҳаракат қилиш ҳуқуқига эга"лигини таъкидлайди. Икки томон ҳам даврий равишда минтақада ҳарбий салоҳиятини намойиш этишга уринади.\nПекин фикрича, Филиппин ва Вьетнам каби давлатлар АҚШнинг қўллаб-қувватлашидан минтақадаги кескинликни кучайтиришда фойдаланмоқда. Хитой ҳукумати Вашингтонни бир неча маротаба ҳудудий тортишувларга аралашмасликка чақирган эди.\nФилиппин АҚШ Хитой Вьетнам Жанубий-Хитой денгизи


1. Эркаклар аёллардан кўра тезроқ севиб қолади. Уларни чирой билан ҳам маҳв этиш мумкин.\n2. Эркаклар аёллардан кўра ўртача 8 йил кам умр кўришади, шу билан бирга соғлиғи ҳақида қайғуришни ёмон кўради. Уларнинг тасаввурида саломатлигидан нолиб, шифокорга югуриш эркакларга ярашмайди. Саломатлиги ҳақида қайғуриш “вазифа”сини аёлларга “юклашади”.\n3. Аёллар эркакларга нисбатан руҳан ва жисмонан чидамлироқ. Чунки аёллар организмида ҳимоя кучлари бақувватроқ ва руҳияти тинимсиз мослашувларга кўникувчан.\n4. Эркакларнинг териси қалинроқ. Шунинг учун уларнинг юзига тез ажин тушмайди ва тенгқур аёлларга нисбатан ёш кўринади.\n5.Эркаклар аёллардан кўра бошқача фикрлайди. Улардаги мия ярим шарларининг икки палалси бирдек ишлай олмайди. Аёлларда эса баравар ишлайди. Шунинг учун аёллар бир вақтнинг ўзида бир неча ишни бажара олишади.\n6. Эркакларнинг барчаси кўнглида ёш бола.\n7. Барча уйланган эркаклар меросхўрлари бўлишини хоҳлайди. Лекин тан олмаса-да, болаларидан умр йўлдошини қизғонади.\n8. Эркакларнинг зафар қозониш истаги тарк этмайди: мансаб, бойлик улар учун 1-ўринда. Инқирозга учраш, мавқеини йўқотиш улар учун катта фожеа.\n9. Бошқа аёлларга қараш уларнинг табиатига хос. Ҳатто яхши ота, яхши турмуш ўртоқ бўлганда ҳам. Баъзан муносабатларни узгандан кўра, ҳавасли хиёнатни кечирган маъқул.\nПриморье полицияси пляжда йўлбарс билан сайр қилаётган эркак акс этган видеони текширмоқда (Видео)\nАМЕРИКАЛИК ЭРКАК ЎН ДАҚИҚАДА 72 ТА ХОТ-ДОГНИ ИСТЕЪМОЛ ҚИЛДИ (ВИДЕО)


АҚШ ва “Толибон” ўртасида шартнома имзоланди | Қозоғистон янгиликлари: Сўнгги хабарлар «Kazakh TV» каналида | Kazakh TV\nАҚШ ва “Толибон” ўртасида шартнома имзоланди\nЭкспертлар якшанба куни имзоланган АҚШ ва толиблар ўртасидаги шартномани тарихий воқеа, деб атамоқда. У Афғонистонда тинчлик жараёни бошланганини кўрсатади. Аналитиклар 19 йил давом этган ўзаро зиддиятдан сўнг келишув имзоланганини таъкидлайди. Шартномага мувофиқ, АҚШ ва НАТО 14 ой давомида мамлакатдан қўшинларини тўлиқ олиб чиқиб кетади. Айни вақтда, 10 мартда “Толибон” ҳаракати билан Афғонистоннинг бошқа кучлари ўртасида музокаралар бошланади. Шу жумладан, томонлар “доимий ва ҳар томонлама” ўт очишни тўхтатиш масаласини муҳокама қилади.\nДИМОСТЕНИС ДИМОПУЛОС, ХАЛҚАРО МУНОСАБАТЛАР БЎЙИЧА ЭКСПЕРТ:\n- Минтақада, айниқса, Афғонистонда, хавфсизликка энг жиддий хавф туғдираётган нарса – террорчилар ва уларга алоқадор кучлар, шунингдек, уюшган жиноятчи гуруҳлар фаолияти. Қобилиятлар ва капиталларнинг хорижга оқиб кетаётгани ҳам муаммолардан бири. Уларни ҳал этишнинг, хусусан, Афғонистон учун энг мақбул йўли – зўравонлик ва зиддиятларга барҳам бериш, афғонистонликларга барқарор, ишончли ва халқ манфаатида иш юритадиган, бунинг учун барча ваколатларга, қудратга эга ҳукумат шакллантириш имкониятини яратишдан иборат. Айтиш жоиз, Афғонистонда бугунги кунгача еттита демократик сайлов бўлиб ўтди. Бу ҳам жуда муҳим. Зеро, ушбу ҳолат афғон халқининг ўз мамлакатида демократик идоралар яратиш, демократик маданият шакллантиришни исташи, бу йўлда ҳаракатланишини кўрсатади.\nМинтақа республикалари, албатта, афғон муаммосини ҳал этишдан манфаатдор, бунинг учун ягона фикрга келиб улгурган. Афғонистонга шунчаки инсонийлик ёрдами эмас, инфратузилма лойиҳаларини рўёбга чиқаришда ёрдам керак. Бу стратегия, халқаро аналитиклар фикрича, жуда тўғри. Чунки муҳтож одамларга балиқ эмас, қармоқ бериш кўпроқ самара беради.\n- Афғонистон савдо ва транзит маркази сифатида Марказий Осиё иқтисодиётининг ажралмас қисмидир. Шунинг учун бу заминда вазият барқарорлашмаса, минтақадаги қўшни мамлакатлар ҳам хавфсизлик, фаровонлик ва барқарорликка эриша олмайди.\nАфғонистонни таҳдид эмас, салоҳияти очилмаган истиқболли ҳамкор сифатида кўриш катта муваффақиятлар кафили бўлиши мумкин. Экспертлар айтишича, бундан амалда ижобий натижалар келиб чиқиши мумкин. Шу боис, Қозоғистон афғон талабалари учун таълим ва ижтимоий муҳим иншоотлар бунёд этиш дастурларини рўёбга чиқармоқда. Ўзбекистон Афғонистонга электр энергияси, Туркманистон газ етказиб беряпти. Бу мамлакатлар билан бевосита авиа ҳамда темирйўл алоқаси ташкил қилинган.


Виллаш-Боаш: "Абрамович "Челси"даги барча мураббийларни бўшатиб юборади" » Скачать музыку бесплатно новинки музыки 2016-2017\nВиллаш-Боаш: "Абрамович "Челси"даги барча мураббийларни бўшатиб юборади"\nКомментариев: 0 Просмотров: 273 Дата: 19-01-2016, 18:15 "Зенит" бош мураббийи Андре Виллаш-Боаш Жозе Моуриньонинг лондонликлар сафидан истеъфога чиқарилиши борасида фикр билдирди. "Челси" тарихидаги энг омадли мураббийнинг бўшатиб юборилишига ишонгинг келмайди. Истеъфо ҳаммага қўлланилади, ҳеч бир мутахассисни бошқа нарса кутмайди. Оқибатда клуб учун энг қадрли мураббий билан ҳам шундай бўлди. Роман Абрамович "Челси"да ишлайдиган барча мураббийларни бўшатади. Ҳатто энг яхшисини ҳам. Бу нарса мен ҳам, Рафа Бенитес ҳам, Карло Анчелотти ҳам бошидан ўтказди. Энди эса Жозе", - дейди Виллаш-Боаш.


Главная > Янгиликлар > Бобур Исмоилов – «Ўтган кунлар» романи иллюстрациялари муаллифи\nБобур Исмоилов – «Ўтган кунлар» романи иллюстрациялари муаллифи\nИслом Каримов номидаги Фонд Ўзбекистоннинг ЮНЕСКОдаги доимий ваколатхонаси билан ҳамкорликда машҳур “Ўтган кунлар” романининг инглиз ва француз тилларига таржимасини ҳозирламоқда. Абдулла Қодирий салкам 100 йил аввал ёзган роман энг кўп мутолаа қилинадиган асарлардан экани бежиз эмас. Дарҳақиқат, биринчи ўзбек романи даврлар ўтса-да бадиий қимматини йўқотгани йўқ.\nТеатр, кино, мультипликация, китоб графикаси ва монументал рангтасвир йўналишидаги ижодий ишлари билан тилга тушган ўзбек рассоми Бобур Исмоилов роман таржимасига бадиий безак суратлари ишлади. Мусаввир биргина китоб макети бўйича бир неча ой ижодий изланишлар олиб борди. Зеро, бадиий безак матнга уйғун бўлиши талаб этилар эди. Бобур Исмоилов романнинг тасвирий талқинини яратар экан, ўзининг бой тахайюлотигагина таяниб қолмади. У фавқулодда сезимларига суяниб, ўзбек халқининг XIX асрдаги этнографиясини чуқур идрок этишга интилди. Шу тариқа мусаввир ўша давр хусусиятларини инобатга олган ҳолда қаҳрамонлар суратига чизгилар берди, уларнинг сийратини акс эттирди. Кўп ва хўб изланишлар маҳсули бўлган ижодий ишларнинг жозибасию ўзига хослиги ҳам шунда.\n– “Ўтган кунлар” каби нодир асарга, биринчи ўзбек романига бадиий безак ишлаш насиб этганидан бошим осмонга етди, – дейди мусаввир Бобур Исмоилов. – Китоб графикаси бўйича анча-мунча тажриба орттирган бўлсам-да, бу романга суратлар ишлаш осон кечмади. Аввало, қаламга олинган даврга хос меъморий ёдгорликлар, либослар, қаҳрамонлар ҳаёт тарзи ва кайфиятини ифодалашда тарихийликдан чекинмаслик лозим эди. Романга бадиий безак ишлашда эски, сарғайган фотосуратлар усулига мурожаат этдим. Менимча, бу усул ўша тарихий давр моҳияти ва руҳини теран ифодалашга хизмат қилади.\n“Sen Yolg’iz Emassan” хайрия Фондининг “Умид ришталари” француз уюшмаси билан ҳамкорлиги\nИслом Каримов хиёбони 2018 йилда Москвада амалга оширилган энг яхши ободонлаштириш лойиҳаси деб топилди


ЕИ Беларусни ислоҳотларга чорламоқда\nЕвропа Иттифоқининг ташқи алоқлар бўйича комиссари Бенита Ферреро-Валднер келаси душанба куни Беларусга сафар қилиб, Минск етакчиларини сиёсий ислоҳотларни амалга оширишга ундашини айтмоқда.\nЕвропа Иттифоқи расмийсига кўра, 22 июнга белгиланган ташриф президент Александр Лукашенко таклифи билан амалга ошмоқда.\nФерреро-Валднер Беларус расмийларига сиёсий ислоҳотлар бобида “кўп ишлар қилиниши кераклигини” айтиш ниятида эканини таъкидлади.\nБеларус инсон ҳуқуқларига оид вазият ва сайлов қонунларининг бузилиши билан боғлиқ халқаро изоляциядан қутилишга уринмоқда.\nЕвропа Иттифоқи март ойида Лукашенко ва яна 40 нафар расмийга нисбатан жорий қилинган виза таъқиқини вақтинча бекор қилиш қарорини тўққиз ойга чўздирган.


FUT.uz'да Гвардиола Тер Штегенни «Манчестер Сити»га чақирди wap.Fut.uz\n«Гвардиола менга оёқ билан яхши ўйнай оладиган дарвозабон кераклигини айтди. Бутун дунё Гвардиолани ҳам инсон ҳам футболчи сифатида яхши билади. У ўйинни яхши кўра олади. Агар Каталониядаги вазият ўзгармаганда, ўзимга бошқа жамоа топишимга тўғри келган бўларди. Бироқ, «Барселона»дагилар менинг вақтим келганини айтишди, қўллаб-қувватлашди, шунинг учун қолишни истадим. Гвардиола мени «Манчестер Сити»га чақирди, бироқ келажагимни «Барселона»да кўряпман, - дейди дарвозабон. Манба: www.soccer.ru Ўқилган: 2135. Фикрлар: 0.\nФутболга наф келтириш - олий бахт Telegraf.Uz\n«Telegraf» - axborot-tahliliy portali Tafsilot.Uz


Катта назариялар учун топилган далил. Антарктидада бақалар яшаганми? — ekolog\n23 апрель куни Nature журнали сайтининг палеонтологияга оид бўлимида Стокгольм университети мутахассиси Томас Морс ҳамда Аргентинанинг Антарктида институти мутахассиси Марсело Регуэро муаллифлигидаги янги илмий мақола пайдо бўлди.\nАнтарктидадаги (!) кўлмакда ўтирган бақанинг рассом фантазиясига кўра реконструкция қилинган сурати.\nМақоланинг қисқача мазмунига тўхталадиган бўлсак, унда айтилишича, палеонтолог олимлар Антарктида қитъаси таркибига кирувчи Сеймур оролидан бақага тегишли бўлган тош қотган тос суяги қолдиқларини топди. Таҳлилларга кўра, жонивор бундан 40 миллион йил муқаддам яшаб ўтгани аниқланди. Албатта, оддий бир бақа қолдиқларининг топилиши қандай аҳамиятга ҳам эга бўларди, деб ўйлаш мумкин. Лекин бу ўринда мақоланинг Nature сингари нуфузли нашрда эълон қилинишига омил бўлган бир муҳим сабаб борки, бу топилма ёндош фан соҳаларида ҳам янги назарияларнинг вужудга келишига сабаб бўлади.\nГап шундаки, Сеймур ороли Антарктида яриморолининг яқинида жойлашган бўлиб, агар харитада Жанубий Американинг Чили ёки Аргентинага қарашли энг жанубий нуқтасидан қуйироққа қараб минг км пастроққа «тушсангиз», ушбу оролни топишингиз мумкин. Биласизки, ҳозирда Антарктида флора ва фаунаси жуда камбағал ва у ерда ҳеч қанақа бақалар яшамайди. Боз устига, мазкур қитъада замонавий рептилия ва амфибия намуналари ҳеч қачон топилмаган эди.\nСеймур оролидан топилган бақа қолдиқлари эса Calyptocephalellidae оиласига мансуб бўлиб, узунлиги 4 см дан 32 см гача етадиган ушбу думсиз бақа тури Жанубий Американинг нам иқлимли ўрмонларидаги илиқ сувли дарёларда яшайди. Кўриб турибсизки, ҳозирги совуқ муз саҳросидан иборат Антарктидада бундай шароит умуман йўқ ва бу ерда мазкур турдаги бақа яшай олмайди.\nФанда мавжуд назарияга кўра, бундан 250-200 миллион йил муқаддам ер юзида ҳукм сурган Триас даврида Антарктида аллақачон суперконтинентдан ажралиб чиқиб, дрейф сузишни бошлаган ва ўша пайтда қитъада йирик рептилия ва амфибиялар яшаган деб қаралади. Кейинчалик қитъада иқлимнинг кескин ўзгариши ва муттасил қаҳратон совуқ юзага келиши билан бундай жониворлар қирилиб кетган. Албатта, бу шунчаки илмий тахминлар холос ва қизиғи, шу вақтгача тахминга далил бўла оладиган бирор жонивор қолдиғи Антарктидадан топилмаган.\nШунга кўра, ёши 40 миллион йилга тенг бўлган оддий бақанинг тош қолдиқлари ҳам бу борадаги илмий қарашларда янги баҳслар манбаи бўлиши турган гап. Хуллас, олимлар катта назариялар учун яққол далил топилганига ишонмоқда. Антарктида қачонлардир илиқ иқлимли қитъа бўлиб, шу каби совуққон жониворлар яшаши учун шароитга эга бўлганини энди исботлаш мумкин. Шунингдек, Антарктидада абадий музлик қалқони юзага келиши ҳам ҳозирги қарашларда ҳисоб-китоб қилинганидан анча аввал бошланганига оид фикрлар илгари сурилмоқда.\nИстанбулда мушук ўз боласини касалхонага олиб келди. Жониворни бир гуруҳ шифокорлар текширди (фото)


«AND GOLD» МЧЖ 900 НАФАР ИШЧИЛАРНИНГ ДАРГОҲИ… — Пахтакор29\n«AND GOLD» МЧЖ 900 НАФАР ИШЧИЛАРНИНГ ДАРГОҲИ…\nИзбоскан туманида қад ростлаган «AND GOLD» МЧЖ туманнинг энг катта ва шу кун талабларига жавоб берадиганйирик корхоналарнинг бирига айланмоқда. Бугунги кунда корхонада 900 га яқин опа-сингилларимиз иш билан бандлар. Ишлаб чиқарилаётган маҳсулот эса 5 тадан зиёд Европа давлатларига 100 фоиз экспорт қилинмоқда. Бу корхонанинг молиявий мустақиллигини мустаҳкамлаш билан бирга бу ерда самарали меҳнат қилаётганларнинг ҳам даромадларини мунтазам ошириб бормоқда. Шу боис ишлаб чиқарилаётган маҳсулотларнинг тури ортиб бориши билан бирга сифати ҳам жаҳон стандартларига мос келмоқда.\n«AND GOLD» трикотаж маҳсулотлари ишлаб чиқариш корхонасида ишчилар учун барча шарт-шароит яратилган. Жумладан улар махсус кийим-бошлар ва бепул иссиқ овқатлар билан таъминланмоқдалар. Кенг, замонавий, ҳашаматли бўлсада иссиқ, иш жойлари шинам бўлган бу жойда ишлаётганлар ихтиёридаги 9 та автобус ва 10 та «Дамас» русумли машиналар уларнинг узоғини яқин қилмоқда. Қулай шароит, яхшигина олинаётган даромад эса ишчиларнинг кайфиятларини аъло қилиб, янги марралар сари руҳлантирмоқда.


СИФАТ – МУВАФФАҚИЯТ ГАРОВИ — Марғилон ҳақиқати\nСИФАТ – МУВАФФАҚИЯТ ГАРОВИ\n“Natsional Silk Сotton” масъулияти чекланган жамияти маҳсулотлари\nбуюртмачиларга манзур бўлмоқда\nШаҳримиздаги энг ёш саноат корхоналаридан бири “Natsional Silk Сotton” МЧЖ жамоаси маҳсулот сифатига юксак эътибор туфайли иқтисодий-техникавий кўрсаткичларини мунтазам яхшилаб бормоқда. Зеро, бу ерда ишлаб чиқарилаётган маҳсулотлар ички ва халқаро сифат мезонлари талабларига тўла жавоб беради.\nҲозир ишлаб чиқарилаётган маҳсулотларнинг аксарият қисми ички бозорда сотилмоқда. Аммо, сўнг-ги ойлардаги ташқи бозор талаб ва эҳтиёжларини чуқур ўрганиш, маҳсулот экспорти имкониятлари борасидаги ҳамкорлик ҳаракатлари туфайли жамият жорий йил учун 43,5 минг АҚШ доллари миқдорида буюртма олди. Демак, эндиликда жамият маҳсулотлари ташқи бозорда ҳам сотила бошлайди. Яъни, энди корхонада ишлаб чиқарилган маҳсулотлар «Ўзбекистонда ишлаб чиқарилган» рамзий белгиси билан хорижий давлатларга ҳам етиб боради. Хўш, қисқа муддатда ишлаб чиқариш ҳажмининг ўсиши, маҳсулот сифати юксалиб ташқи бозорга чиқишининг сири нимада?\nАввало айни кунларда тоза ип калавалар ва ундан тайёрланган маҳсулотларга талаб ва эҳтиёж юқори. Хусусан, ип калавалар енгил саноатда истеъмол буюмлари ишлаб чиқаришда кенг қўлланилади. Қолаверса, табиий, экологик тоза, инсон саломатлигига безиён ипли тўқима газламалар буюртмачилар учун энг мақбул маҳсулотлардир. Жамиятда эса айнан ана шундай сифатли, табиий тоза маҳсулотлар ишлаб чиқарилмоқда.\nБундан икки йил аввал Республика Вазирлар Маҳкамаси қарори асосида ташкил этилган мазкур масъулияти чекланган жамият жамоаси ўз олдига бир йўла бир неча мақсадларни қўйган эди. Маҳаллий хом ашёдан ип калава, тўқув маҳсулотлари ишлаб чиқариш, маҳсулот сифатини мунтазам яхшилаш ҳисобига ташқи бозорга чиқиб мамлакат экспорт салоҳиятини юксалтириш, янги иш ўринлари яратиш ана шулар жумласидандир. Бугун жамиятда бу борада кўзда тутилган вазифаларни тўлиқ бажаришга эришилмоқда.\nМасъулияти чекланган жамият таркибида 2 та — йигирув ва тўқув корхоналари мавжуд бўлиб, ҳозир уларда 119 нафар киши иш билан банд. Ҳозирнинг ўзида тўрт томонлама шартнома асосида ишга қабул қилинган ёш ишчилар — коллеж битирувчиларининг сони 20 нафардан ошиб кетди.\nУлар томонидан 20-1 ва 34-1 ўрамдаги сифатли ип калавалар, тўр (вафелли) сочиқ, диогонал ҳамда брезент тўқима маҳсулотлари ишлаб чиқарилмоқда. Хусусан, жорий йилнинг биринчи ярмида жамоа томонидан 390 тоннадан зиёд минг погон метрдан калава ип, 1200 минг погон-метр сочиқ, 200 минг погон-метрдан диогонал ва брезент тўқув маҳсулотлар ишлаб чиқарилиб, шартномалар ижроси зиёди билан уддаланди. Бу кўрсаткич ўтган йилнинг шу даврига нисбатан 30 фоиз кўпдир. Энг муҳими ишлаб чиқарилаётган маҳсулотлар сифатидан буюртмачилар мамнун. Бу эса муваффақиятлар гарови, янги шартномалар тузиш имкониятини кенгайтириш омили бўлмоқда.\n— Эришаётган натижаларимизда сўзсиз истиқлолимиз шарофати билан юртимизда тадбиркорлар учун яратиб берилаётган беқиёс имконият ва имтиёзлар, қулай ишбилармонлик шароити муҳим аҳамият касб этмоқда,-дейди жамият раҳбари Мақсуджон Каримов. — Тадбиркорлик фаолиятига бўлган юксак эътибор ҳамда ғамхўрлик жамиятимиз аъзоларига кўтаринки руҳ, ғайрат шижоат бахш этмоқда. Шу боис улар бугун кечагидан, эртага эса бугунгидан унумли ва сифатли ишлашга интилишмоқда. Бунда А.Мирзаев, Ж.Худоёржонов, Ж.Абдураимов, И.Зокирова, Б.Озоджонов, А.Мадъярова, Р.Собиров, М.Норхўжаева, Д.Усмонова, Д.Рахимова, Х.Жиянова, М.Мўминова, О.Солиев сингари ишчи хизматчиларимиз барча ҳамкасбларига ўрнак бўлишмоқда.\nАйни ана шундай фидоий ходимларимизнинг меҳнати билан юртимиз мустақиллигининг 26 йиллигини муносиб натижалар билан кутиб оляпмиз. Режаларимиз эса янада юксак.\nЁш жамоанинг, ёш изланувчан раҳбари режалар борасида ишлаб чиқаришни модернизациялаш, маҳсулот турларини кўпайтириш, ишлаб чиқариш имкониятларини кенгайтириш ҳақида тўлқинланиб гапирди. Дарҳақиқат, жамиятда ҳозирнинг ўзида Хитой ва Чехиядан келтирилган энг унумли ҳамда замонавий дастгоҳлардан фойдаланилмоқда. Бу замонавий йигирув дастгоҳлари ишлаб чиқаришда қўл меҳнати билан амалга ошириладиган иккита жараёни қисқартириш, маҳсулот сифатини жаҳон стандартлари талаблари даражасига кўтариш унумдорликни кескин ошириш имконини бермоқда. Келгусида тўқув цехида ҳам ана шундай модернизация тадбирларини амалга ошириш кўзда тутиляпти.\nШунингдек, жамият жамоаси республикамиз ва чет элларда ташкил этилган кўргазма-ярмаркаларда иштирок этиб, харидорлар сафини кенгайтиришга ҳам астойдил ҳаракат қилмоқда. Пировардида жорий йилда жамоа маҳсулотларини илк бор хорижга жўнатиш имконияти вужудга келди.\n— Маҳсулот экспорти масаласи, -дейди жамият иқтисодчиси М.Хамроалиев, — жуда мураккаб амалиёт. Мазкур жараённинг ичига кириб бунга янада кўпроқ амин бўляпмиз. Чунки, экспорт мамлакат нуфузи, мустаҳкам ҳамкорлик, юқори сифат, ишончли ва жозибали реклама каби қатор омилларни ўзида мужассамлаштирган нозик дипломатия экан. Аммо, республикамизда маҳаллий корхоналарнинг рақобатбардошлигини ва молиявий барқарорлигини мустаҳкамлаш мақсадида кўрилаётган чора-тадбирлар, тақдим этилган кафолатли ҳуқуқий асослар ташқи бозорда ўз ўрнимизни топиш учун интилишимиз, бу борадаги саъй-ҳаракатимизга янги куч, янги руҳ бағишламоқда. Шундай экан, яқин келажакда экспорт салоҳиятимиз юксалиб, мамлакатимизнинг илғор корхоналари сафидан муносиб ўрин олишга янада астойдил ҳаракат қиламиз.\nСўнгги йилларда шаҳримизда экспортёр корхоналар, ноёб ишлаб чиқариш субъектлари сафи тобора кенгайиб бормоқда. Улар орасида “Natsional Silk Сotton” масъулияти чекланган жамияти ҳам ўзига хос ўрнини топмоқда. Зеро, жамият жамоаси юқорида таъкидланганидек, юксак сифат билан, жадал ва унумли ишламоқда. Яратилган имконият ҳамда қулай шарт-шароитлар эса мазкур жамоани янги-янги марралар сари ундамоқда.


Galaxy Watch 5 қаторига янги модел қўшилади - Terabayt.Uz\nGalaxy Watch 5 қаторига янги модел қўшилади\nКўп йиллардан бери Samsung ўзининг ақлли соатларини турли хил ўлчамдаги икки моделда тақдим қилиб келади. Ўтган йили тақдим қилиган Galaxy Watch 4 соати 361 mAh батарея сиғимига эга эди ва бу смартсоатнинг энг ёмон томони бўлди. Кўпчилик фойдаланувчилар соат қуввати узоққа етмаётганидан норози бўлмоқдалар. Жанубий Корея компанияси бу муаммони смартсоатни каттароқ қилиш билан ҳал қилмоқчига ўхшайди.\nSamMobile нашрининг хабар беришича, Galaxy Watch 5 смартсоатлари сериясида янги Pro модели пайдо бўлади ва у Galaxy Watch 5 ва Galaxy Watch 5 Classic моделларидан кўра кўпроқ - 572 mAh батарея сиғимига эга бўлади. Бу олдинги Galaxy Watch 4 соатининг 361 mAh батареясидан 60% га кўпроқ бўлиб, албатта, каттароқ батарея соат ўлчамини ҳам катталаштириб юборади. Афсуски, катта ўлчамдаги смартсоатлар эса фойдаланувчиларга ноқулайлик туғдириши мумкин.\nЎҚИНГ: Galaxy смартфонлари учун Android 13\n#Samsung Galaxy Watch #Galaxy Watch5


00:00 / 04.05.2011 | eski savollar | 1100\nАссалому алайкум ва раҳматуллоҳи ва барокатуҳу!Савол: Саломлашиш ислом динидаги гўзал суннатлардан ҳисобланади. Одоб-ахлоққа доир китобларимизда саломлашиш масалалари бўйича боблар ажратилган. Ҳозирда интернет алоқаси кенг ривожланиб кетди. Интернетдан мусулмонлар ҳам унумли фойдаланишмоқда. Турли ҳил форумлар, савол-жавоб сайтлари фаолият юритмоқда. Муҳтарам устоз! Маълумки, бир мусулмон биродарига салом берса, саломни эшитган киши ўша саломни айнан ўзини ёки унданда мукаммалроқ қилиб жавоб қайтариши фарз бўлади. Албатта ҳаётда бир-бири билан юзма-юз учрашган мусулмонлар бунга амал қилиб келишади. Лекин ҳозирда интернетдаги форумларда, савол-жавоб саҳифаларида ҳам бу ҳукм ўз кучини йўқотмайдими? Мисол учун форумда ёҳуд савол бериш чоғида бир мусулмон биродарига «Ассалому алайкум» деб ёзса, ёҳуд олимга саволини «Ассалому алайкум» деб бошлаб туриб, берса нариги томондаги шахсга унинг саломига алик олиши фарз бўладими? Ёки бундай ҳолатда ҳукм бошқачами? Дин йўлида қилаётган ишларингизни Аллоҳ бардавом айласин! Амин!\n- Бу каби масалаларни яхшилаб кўриб чиқиш лозим. Яқинда ушбу сайтда “Уяли алоқа фиқҳи” номли рисола эълон қилинди. Ўшанга ўхшаш рисолаларни бошқа соҳаларда ҳам қилишимиз лозим. Сиз ҳам керакли масалани кўтаргансиз. Бунинг учун ташаккур. Агар эсласангиз, сал аввалроқ одамлар сайтда бир-бирини сўкиш, беобрў қилишни ўзларига эп кўришаётган эди. ҳозир анча яхши бўлиб қолди. Бундан кейин исломий одобларга бу соҳада ҳам амал қилиб боришимиз керак.


29 май 2022, Тошкент вақти: 00:00\nОзодлик манбалари 2011 йилда Мусаевнинг АҚШга қочиб боргани ва у ерда сиёсий бошпана олганини иддао қилишган.\nСолиқ қўмитасининг собиқ бошлиғи ва бош вазир ўринбосари Беҳзод Мусаевнинг соғлиқни сақлаш вазири лавозимига ўтказилиши ижтимоий тармоқларда энг коррупциялашган тизимга оид навбатдаги нотўғри қарор сифатида танқид қилинмоқда.\nСоғлиқни сақлаш вазирлигидаги (ССВ) манбаларга кўра, тез орада Мусаев ўз одамларини олиб келади ва тузилманинг вилоятдаги бошқармаларига ҳам ҳисобчи, иқтисодчи раҳбарларни қўяди, деган хавотир бор.\nБу тизимни, амалда 2020 йилдан бери бошқариб келаётган 48 яшар Мусаевни шахсан таниганлар, қаттиққўл ва ҳисоб-китобга пухта раҳбар, деб олқишламоқда.\nАйни пайтда Мусаев, Бош вазир А. Ариповнинг ишонган “ҳисобчиси” ҳамда ҳукуматнинг юқори бўғинларидаги коррупцион занжирнинг муҳим бўлаги, деган иддаолар ҳам илгари сурилмоқда.\nҲокимият пиллапояларидан қисқа муддатда кўтарилган ва нисбатан ёш кадр бўлган Мусаев бу маълумотларни бирор марта изоҳламаган, бунга бошқа расмийлар ҳам аниқлик киритмаган. ИИВ матбуот котиби Шохруҳ Ғиёсов, Озодликка бу борада расман сўров юборишни тавсия қилди, Озодлик бу сўровга жавоб кутмоқда.\nАйни пайтда, Тошкентдаги манбалар қайта сайланган президент Шавкат Мирзиёев тез орада, таркибида Беҳзод Мусаев ҳам бўлган ёш раҳбарлардан баъзиларига ҳукуматда етакчи лавозимларни бериши кутилаётганини айтмоқда.\nТармоқ фойдланувчилари пандемияга қарши кураш давом этаётган паллада ССВга нега шифокор эмас, солиқчи раҳбар этиб тайинлангани тушунарсиз эканини айтиб, қарорнинг тўғрилигини савол остига олишди.\nҲозирча янги тайинлов юзасидан ҳеч қандай изоҳ берилгани йўқ. ССВ матбуот котиби Фурқат Санаев Озодлик мухбирининг бу борадаги мурожаатига кейинроқ жавоб берилишини ваъда қилди.\nАслида Беҳзод Мусаев соғлиқни сақлаш тизимига янги одам эмас - у коронавирус пандемияси роса авжига чиққан палла - 2020 йил май ойидан буён айни комплексга раҳбарлик қилиб келмоқда.\nЎтган йили майда у Бош вазирнинг ижтимоий ривожлантириш масалалари бўйича ўринбосари этиб тайинланган.\nЎзбекистонда соҳа раҳбарлари, айниқса, давлат идораларидаги мулозимларга нисбатан “менежер” деган таъриф деярли ишлатилмайди. Уларнинг кўпчилиги совет тузумидан чиққан бюрократлар, нари борса, марказлашган иқтисоднигина тушунадиган иқтисодчилардир.\nАммо Мусаевнинг тайинланиши асносида айрим маҳаллий блогерлар ССВнинг янги раҳбари “яхши менежер” экани ҳақида ёзишди.\n“Мусаев ёш, илмли, амбицияси кучли бола. Чет элларда ўқиб келган, замонавий бошқарувни билади, ҳисоб-китобга пухта, ишини биладиган раҳбарда, хуллас. Харизмаси ҳам бор, ўзига яраша. Менинг билишимча, бу болани шахсан Мирзиёевнинг ўзи танлаган. Чунки чет элда ўқиган, бунинг устига ўзбекона муомаласи ҳам бор, президент айтмоқчи, маданиятли кадр. Менинг эшитишимча, уни тўғридан-тўғри президентнинг ўзи танлаб, тайинлаган”, дейди исмини ошкор қилмаслик шарти билан гапирган тошкентлик журналист.\nМусаевни шахсан танишини айтган бу журналистга кўра, қайта сайланган президент Мирзиёев тез орада, таркибида Беҳзод Мусаев ҳам бўлган ёш раҳбарлардан баъзиларига ҳукуматда етакчи лавозимларни бериши кутилмоқда:\n“Ўзи ҳукуматда шундай бир команда бор, “Президент командаси”, деб Мирзиёевнинг ўзи айтдиям яқинда, биласиз. Беҳзод Мусаев, Шерзод Шерматов (Халқ таълими вазири), Русланбек Давлетов (Адлия вазири), Темур Ишметов (Молия вазир), Сардор Умурзоқов (Ташқи савдо ва инвестиция вазири) ўша командадаги ёш-ёш болалар. Ҳаммаси чет элда ўқиган, тил билади, ҳокимиятда йиллардан бери ўтирган катта ёшли кадрларга нисбатан тозароқ, қўрқмай гапира олади, кейин итоатли, садоқатли. Эътибор берган бўлсангиз, Мирзиёев асосий вазирликларни шу командага бериб бўлди”.\n“Тез кўтарилган ёш кадр”\n48 яшар Мусаев, Ўзбекистонда хизмат пиллапояларидан жуда тез кўтарилган ва асосан, пул-маблағ ҳисоби, тақсимоти ва тасарруфи катта бўлган ижтимоий-иқтисодий соҳаларни бошқариш ваколати берилган нисбатан ёш кадрдир.\n1973 йилда Тошкент шаҳрида туғилган.\n1995 йилда Тошкент давлат иқтисодиёт университети, 2004 йилда Ўзбекистон Республикаси президенти ҳузуридаги Давлат ва жамият қурилиши академияси қошидаги Олий бизнес мактабини тамомлаган.\nКарьерасини 1998-2002 йиллар оралиғида Молия вазирлигида давлат қимматбаҳо қоғозлар бозори назоратини юритишдан бошлаган. 2006-2010 йилларда Ҳисоб палатасининг раиси бўлган.\n2010 - 2011 йилларда Давлат солиқ қўмитаси раиси ўринбосари бўлган. 2018 йил декабридан эса қўмита раиси лавозимларида ишлаган.\n2020 йил май ойидан буён Бош вазирининг ижтимоий ривожлантириш масалалари бўйича ўринбосари бўлиб ишлаётган эди.\nОзодликнинг ССВ даги манбасига кўра, ўтган йил октябрда вазир Алишер Шодмонов ишдан олиниб, ўрнига Абдуҳаким Ҳожибоев тайинланган бўлса-да, вазирликда йирик молиявий масалалар ва айниқса, коронавирус чора-тадбирларга оид асосий молиявий қарорлани айнан Беҳзод Мусаев бераётган эди:\n“Вакцина, дори-дармон, тиббий асбоб-анжом сотиб олиш каби масалалар, тендерларни ташкил қилиш ва тақсимлашдаги ҳамма масалалар, Бош вазир ўринбосари бўлганидан бери Беҳзод Мусаев ва унинг командасига бериб қўйилган. Асосий қарор булардан ҳам тепада берилади ва булар техник ижросини қилиб беради. Уни ҳисоб-китобга жуда пухта, дейишади. Ўзини командаси бор. Ўтган йили ёзда бош вазирга ўринбосар қилинди ва аввал ўзи билан Солиқ бошқармасида ишлаган 12 кишини ССВга ўтказди - кассир, ҳисобчи бўлиб ишлаган бухгалтер, иқтисодчилар вазирликда ўтирибди, ҳозир. Буни вазирликнинг кадр таркиби ҳужжатларини бир кўрган одам тушунади”, деди Озодликнинг ССВдаги манбаси.\nАммо ССВ тизими ва ҳокимиятга яқин айрим манбалар Беҳзод Мусаев, ҳокимиятнинг коррупциялашган юқори доирасида асосан, пул-маблағ тақсимоти ва тасарруфини бошқараётган ишончли ҳисобчи, деб иддао қилмоқда.\nБундайлар даъвосича, бу ёш кадрни шахсан Бош вазир Абдулла Арипов қўллайди.\nОзодликнинг коронавирус даври статистикасига оид суриштируви, айнан шу паллада пандемияга қарши кураш учун ажратилган 80 триллион сўмлик маблағ, ҳокимиятга яқин олигархлар ва амалдорлар томонидан турли схемалар воситасида ўзлаштирилганини ўртага чиқарган.\nЖумладан, Тошкент шаҳар Санитария эпидемиология хизмати етакчи мутахасиссларидан бирининг иддао қилиши, коронавирус пандемияси учун ажратилган маблағлар ўзлаштирилган коррупцион схемаларнинг техник ижросида Беҳзод Мусаевнинг “хизмати катта”:\n“Беҳзод Мусаевни ичкарида “Ариповнинг кассири”, дейишади. Мусаев ИИВда қидирувда бўлган, айнан талон-тарож учун. Америкага қочиб ҳам кетган, бошпана ҳам олган, деб ёзишди. Лекин Арипов бош вазир бўлди, орадан ҳеч қанча ўтмай Мусаев ҳам ишга қайтарилди. Жиноят ишлариям, қидирув ҳам ёпилиб кетди. Мана энди ССВга вазир қилишди. Чунки, бу йил қишда пандемия кучаяди, деган гап бор. Яна пул ажратилади. Ўзи йил бошида ажратилган 3 триллион сўм тугади, устига яна 1 ярим триллионга яқин ажратилган. Яна ажратилади, дейишяпти. Шунинг учун, бу ерга ўзини одамини қўйишди. Аслида Шодмонов ҳам ўзларининг одами эди”.\nЎз вақтида Давлат Солиқ қўмитаси, раисликка тайинланган Мусаев ҳақида Шавкат Мирзиёевга содиқ экани урғуланган эди.\n“Беҳзод Мусаев мамлакатимиз Президентига содиқ, кенг дунёқарашга эга, узоқни кўзловчи, тинмай изланувчан ва олдига ҳамиша стратегик вазифаларни мақсад қилиб келган юқори малакали мутахассисдир”, дейилганди қўмита матбуот хизмати хабарида.\nАммо президентга содиқ бу кадрнинг, ўтмишда жиноий ишларга алоқадорликда гумон қилингани, айнан давлат мулкини ўғирлаш ва талон-тарож гумони билан қидирувга берилгани унинг бугунги тайинловига нисбатан эътирозни янада кучайтирди.\nБеҳзод Мусаев 2010-2011 йилларда Давлат солиқ қўмитаси, ўша пайтлардаги раис генерал Ботир Парпиевнинг биринчи ўринбосари бўлиб ишлаган ва номаълум сабабларга кўра ишдан кетган эди.\nОрадан қисқа муддат ўтиб, Озодлик манбалари Мусаевнинг АҚШдан сиёсий бошпана олгани бунга эса Ўзбекистонда унга нисбатан ҳозирланаётган жиноят ишидан хабар топгани сабаб бўлганини иддао қилганди. Ўша пайтда ҳам, кейинчалик ҳам бу хабарлар расман тасдиқланмаган.\nАммо, Шавкат Мирзёев президентликка келганидан 2 йил ўтиб, Мусаев яна Давлат солиқ қўмитасига қайтарилди - президентнинг 2018 йил 12 март кунги қарори билан Давлат солиқ қўмитаси раиси биринчи ўринбосари лавозимига тайинланди.\nБу тайинловдан бир кун ўтиб - 13 март куни ҳам 1973 йил 12 декабрда туғилган "Беҳзод Мусаев Анварович" деган шахс Ўзбекистон Ички ишлар вазирлиги сайтида қидирувга берилганлар рўйхатида турган эди.\nБеҳзод Анварович Мусаев, ИИВ қидирувдагилар рўйхатида, 2018 йил 13 март.\nБу шахс ҳақида маълумот бериш сўралган эълонда ëзилишича¸ сурати тақдим этилмаган Беҳзод Мусаев¸ Ўзбекистон Жиноят Кодексининг олтита моддаси¸ хусусан¸ 167-модда ( Ўзлаштириш ёки растрата йўли билан талон-торож қилиш)¸ 175-моддаси (Ўзбекистон Республикасининг манфаатларига хилоф равишда битимлар тузиш)¸ 178-моддаси (Чет эл валютасини яшириш)¸ 179-моддаси (Сохта тадбиркорлик)¸ 184-моддаси (Бюджет ва смета-штат интизомини бузиш) ва 205-моддаси (Ҳокимият ёки мансаб ваколатини суиистеъмол қилиш) да кўзда тутилган жиддий иқтисодий жиноятларни содир этганликда гумонланганиб¸ қидирувга берилган.\nЎшанда, Озодлик бу мақолани эълон қилганидан саноқли соатлар ўтиб, Беҳзод Мусаев ИВВ қидирувга берган шахслар рўйхатидан олиб ташланган, бу эълон ҳамда номи тилга олинган шахсга нисбатан очилган жиноий иш натижаси ҳақида, Ўзбекистон ИИВ ўшандан буён бирор маълумот бергани йўқ.\nХусусан, ИИВ матбуот котиби Шохруҳ Ғиёсов, Беҳзод Мусаевга очилган жиноят иши юзасидан маълумот олиш учун расман сўров юборишни сўради, Озодлик бу сўровни юборди, жавоб кутмоқда.\n5 йилда 5 вазир\nСоғлиқни сақлаш вазирлиги эса, Шавкат Мирзиёев энг коррупциялашган, деб тан олган вазирликдир. Ўз вақтида президент бу вазирликда давлат ғазнасида ажратилган миллионлаб доллар пул ўғирланганини очиқ айтган.\nАммо Мирзиёев президентликка келганидан бери айнан шу вазирликнинг раҳбарини 5 марта алмаштирди.\nИслом Каримов даврида вазир қилиб тайинланган Анвар Алимов, 4 йилдан сўнг - 2016 йилда Шавкат Мирзиёев президентликка келгач ишдан олинган. Ўша пайтда унинг ўрнига тайинланган кейинги вазир - Адҳам Икромов атиги 2 ой ишлади.\n2017 йил февралидан Алишер Шодмонов ССВ вазири қилиб тайинланди. Вазирликдаги Озодлик манбасига кўра, бу раҳбарлар орасида Шодмонов кучли медик эди:\n“Коронавирус пандемияси пайтида вазирликка жуда катта маблағ ажратилди, лекин тақсимоти эса вазирликда бўлмади, биласиз. Яъни, ковид пуллари катта талон-тарож бўлди ва бунда фақат бизнинг вазирлик айбдормас. Бошқа вазирликлар, ҳокимиятлар, буни ичида мелисасиям бор, миллий гвардиясиям бор, банклар - хуллас маблағ роса талон-тарож қилинди. Ҳалиям давом этяпти. Мусаев буни тўхтатиб қоладими? Йўқ, менимча. Буни тўхтатишга кучи етадиган вазир бўлмаса керак, бизнинг давлатда”.\nМирзиёев пандемияни жиловлаш бўйича ишлар тизимли йўлга қўйилмаганини танқид қилди


ЙПХ ходимида видеокамера бўлмаса ҳужжат тақдим...\n25.06.2019 09:22 0 2976\nКеча Адлия вазирлиги 1 июлдан ЙПХ ходимида видеокамера бўлиши шартлиги, мобил видеокамераси бўлмаган ЙПХ ходимига ҳайдовчи ҳужжатларни тақдим этмаслик ҳуқуқига эгалигини эслатганди.\nБуни қарангки, regulation.gov.uz порталидаги бир лойиҳа назаримиздан четда қолган экан. 14 июнь куни Ички ишлар вазирлиги томонидан порталга Вазирлар Маҳкамасининг қарори лойиҳаси жойлаштирилибди. Лойиҳа Вазирлар Маҳкамасининг 2018 йил 1 декабрдаги 975-сон қарорига бир қатор ўзгартиришлар киритишни назарда тутмоқда.\nУнга кўра, мобил видеокамерага оид талаблар 2019 йил 1 июлдан эмас, балки 2020 йил 1 январдан кучга киришини белгилашмоқчи.\nБу нима дегани, биласизми? Бу Ҳукумат қарорлари қай даражада ўйинчоқ бўлиб қолганини кўрсатади. Ким нимани хоҳласа, шуни қиляпти. Ҳозир хоҳласа 2020 йил 1 январгача узайтиришади, ундан кейин хоҳласа 2030 йил 1 январгача узайтиришади, ундан кейин хоҳласа бутунлай бекор қилиб юборишади.\nҲукумат қарорини ўз муддатида бажаришни эплай олишмадими, унда ҳадеб қарорларни ўйинчоқ қилавермасдан ва Бош вазир имижини соя остига қўймасдан (қарорни Бош вазир имзолайди-ку ҳар ҳолда), тинчгина айбни тан олиб, узр сўраб, келган жойидан давом эттирса бўлмайдими?\n1 июлдан мобил видеокамераси бўлмаган ЙПХ ходимига ҳайдовчи ҳужжатларни тақдим этмаслик ҳуқуқига эгалиги белгиландими, тамом, бу қоида ўзгармасин. Сиз улгура олмаган бўлсангиз, унда токи қарор ижросини таъминлагунингизгача ҳайдовчилар ҳужжатини текширишга ҳуқуқингиз бўлмаслиги керак.\nНаҳотки шу қарорни халқ олдида ҳеч бир хижолат бўлмасдан тасдиқлашса? Наҳотки...\nВидеоларни ГАИни рухсати билан жойлайсиз\nБундан ташқари ИИВ ўз лойиҳасида янада ажойиб ўзгаришларни таклиф этилмоқда.\nЖумладан, ҳайдовчилар ўзига тегишли аудио, фото ва видео қурилмага ЙПХ ходими билан ўзаро муносабати қайд қилинган маълумотларни Интернет жаҳон ахборот тармоғига рухсатсиз жойлаштирмаслиги ҳақида талабни қўшишмоқда. Бунинг учун ўша ЙПХ ходимидан рухсат олиш керак эмиш.\nБу нима учун қилиняпти, ЙПХ ходимларининг хатолари, қонунга хилоф ҳаракатларини бировлар кўрмаслиги учунми? ЙПХ ходими давлат идорасининг вакили ҳисобланади ва жамоатчилик назорати нуқтаи назаридан унинг ҳаракатлари оммавий эълон қилиниши мумкин. Бу фуқароларнинг ахборот олиш ва тарқатишга оид конституциявий ҳуқуқи билан чамбарчас боғлиқ.\nХўп, ўша видеони Интернетга ўзимас, ўртоғи жойлаштирди, унда нима бўлади? Хўп, ўша видеони ўзи жойлаштирди, ундачи, унда нима бўлади? Жарима солинадими? Қайси модда билан? Бу саволларнинг бирортасига жавоб йўқ.\nХуллас, Ички ишлар вазирлигининг бир-биридан ажойиб таклифлари акс этган лойиҳа 29 июнгача муҳокама қилинади. Сиз ҳам муҳокамада қатнашинг ва фикрларингизни қолдиринг.\nЙПХ ходими бодикамера\nИқтисодиёт 03/01, 10:23\nЖамият 11/01, 23:22\nЖамият 11/01, 11:50\nТез тиббий ёрдам ходимлари ҳам боди камералар билан таъминланмоқда\nАвто 11/01, 09:41


Менинг бир куним…: 6 август куни менга нотаниш шахс ҳамла қилди…. « Ўзбекистон Халқ Ҳаракати\nМенинг бир куним…: 6 август куни менга нотаниш шахс ҳамла қилди….\n08 August 2018 - 12:45\n6 август куни иш кўп бўлди.\nАввалига, эрталаб соат 10.00 га элчихонага –элчи билан учрашувга зўрға улгурдим.\nУндан чиқиб Урлаева билан интернетда қиладиган ишларимизни кўчадаги интернет кафелардан бирида уддалаб олдик.\nИнтернет кафедан чиққач Урлаева билан ажралдик, улар Олий судга навбатдаги норозилик намойишига қараб кетди, мен эса Жиноят ишлари бўйича Олмазор туман судига – тадбиркор Умаровга оид суд мажлисида иштирок этишга шошилдим.\nАдашмасам, суд бошланишини 1 соатлар чамаси кутиб турдик.\nТахминан соат 15.00 ларда суд қолдирилганлигини эълон қилишди.\nҲали суд бошланишини кутиб ўтирган пайтимиздаёқ узоқ вилоятдан Нодир Тўрақуловдан жабр чеккан жабирдийдалар ишга оид фактларини – видео-аудиоларда олиб келишган эди.\nСуд қолдирилгач, видео-аудиоларни кўчириб олиш мақсадида Фарҳод бозоридаги интернет кафелардан бирига йўл олдик.\nТахминан 1 соатларда керакли матреалларни кўриб, кўчириб, аризачиларни эшитиб бўлгач, хайрлашдик.\nҲамроҳларим ўз йўлларига кетишди.\nФарҳод бозори томонга ўтганлар, “ОАзиз” супермаркети чорраҳасидан Учтепа туман ҳокимияти томонга юрганда “кнежний” бекатидан ўтгач, чап қўлда арзон нархдаги болалар трикотаж дўкони борлигини яхши билади, ҳаҳ, ҳозир номиям хотирамдан кўтарилди….\nЯқинда набирамнинг туғилган куни. Боламнинг боласини севиндириш, унга бирорта бир совға харид қилиш мақсадида йўлимни ўша дўкон томонга бурдим…. Масофа бир ярим бекат….\nМен 3-4 бекат жойларга транспортга чиқиб ўтирмйман, одатим бўйича яёв бораман.\nХуллас, Фарҳод бозори чорраҳасидан Учтепа ҳокимияти томон юриб кета бошладим.\nШу пайт кутилмаганда кимдир елкамга қўлини қўйиб “Қалей?” деди.\nАввалига танишларимдан бири бўлса керак деб ўйладим ва очиқ чеҳра билан ортимга ўгрилдим.\nОртимга ўгрилиб ёши тахминан нари борса 35 ёшлардаги мутлақо нотаниш эркак кишига кўзим тушди.\n“Нимаг гап?” дедим ажабланиб.\nЭ-йўқ-бе йўқ бу “бола” мени сенсираб, оғизга олиб бўлмайдиган сўзлар билан ҳақоратлаб “Бу ёққа юр сен қ…қ…!”, “… Юр буёққа ман билан борасан….” деб мени судраклаб қолса бўладими?\nБиласизми, бу манзара атрофдагиларда қандай таассурот қолдирарди?\nҚулоқсиз хотин шимини кийиб олиб кўчага эридан бесўроқ, яшринча чиқиб кетгану, иш билан, рўзғор тебратиш ташвишлари билан кўчада елиб-югуриб, қон бўлиб юрган эри ялло қилиб саёқ юбрган хотинини кўриб қолиб, ғазаби қайнаб аёлини дўппослаб, уйига судраклаб олиб кетаётган каби манзарани – ана шунингдек таассурот уйғотарди атрофдаги одамларда бу ҳолат гуё.\nБалки шу сабабдир йўлтўсар ҳужуми давомида ёнимзидан бир девқомат эркак киши ўтди, аммо парвойи палак, эътибор ҳам қилган эмас, юзи угрилган, қайрилиб ҳам қараган эмас… Кун ўта иссиқлиги сабаб кўчада деярли бошқа бирорта бир зоғ йўқ эди….\nЎзим ҳали милисага, ҳали прокурор, ҳали ҳокимга “осилиб” юрганлигим сабабли бунингдек ҳодисаларга ҳамиша руҳан тайёр тураман, очиғи.\n“Зарба қайси томонимдан қачон содир бўларкин?” дея кутиб , сергак яшайман.\nЖаҳлим чиқди, жоним буғзимга келди. Бироқ ўзимни босишга уриндим.\n“Кечирасиз, сиз мени бирорта таниш аёл кишингизга ўхшатаяпсиз шекилли?” дедим.\nҚайда гапга қулоқ солса. На яхши гапга кўнади, на ёмон гапга кўнади.\n“Менга қара, ўпкангни босиб ол!” дедим мен ҳам қўполлашиб, кейин унинг кўзларига ўткри тикилдим. Йўқ, ҳамла қилаётган 35 ёшлардаги “бола” ичиб олмаганди,спиртли ичимликнинг ҳиди йўқ. Аммо чакиб олган бўлиши мумикин. Кўлари қонталаш эди…\nЙўлтўсар билан тортишиб, судраклашиб “кнежний” бекатига қадар келдик.\nМени нима жоним бор? Кучим етармиди эркак кишига?\nЖон ҳолатда “102” га – милицияга қўнғироқ қилай десам, қўлимга чанг солади…\nЙўқ, барибир қишлоқда, меҳнатнинг тагида яшаганим қўл келди. Чайриман. Бир амаллаб “102” рақамини териб юбордим. Шундагина йўлтўсар кетини қисиб жим қолди.\nOzod Yurt paylaştı: 8 Ağustos 2018 Çarşamba\n(“02” билан қўнғироқ сўзлашуви аудиоси)\n“Бўлди, мана, ҳозир орган одамлари келса сен айтган ерга борамиз? Қаерга судраётгандинг ўзи мени боққами, тоққами? Тушунмадим сени, тўшакками?! Қаерга? Мен сенинг тенгингманми? Кимсан ўзи, мендан нима истайсан? Сенинг ёшинг неччида-ю менинг ёшим неччида?Нега менга ёпишасан? Нега ҳақорат қиласан? Ҳозир сени сайратиб олишади, шошмай тур!” дедим.\nТўғрисиям шу-да! 18 ва ё лоақал 35 ёшли кўҳликкина жувон бўлсам экан, кўчадаги нотаниш эркакнинг кўнгли кетиб ҳирс билан ёпишиб қолди-да десам?!\nЁшим 53 га қараб кетаяпти ахир! Менингдек кампир кимга керак?!\nБу ерда бошқа бир гап бор!\nБуни фаҳмлаш учун одам академик унвонини олиши шарт эмас!\nХуллас, ИИБга қўнғироқ қилганимни билган йигит бекат яқинида такси тўхтатиб қуён бўлмоқчи бўлди.\nЙўқ, энди кетмайсан, бола, “02” дагилар келгунча шу ерда турасан” дедим (гарчи қўрқувдан тиззам титраб кетаётган бўлса-да)\nҲа деганда “102”дагилар ҳам келавермади. Шу топда бекатга 125 автобус келиб тўхтади.\nКўзи қонга тўлган йўлтўсар 125-автобусга бир сакраб чиқиб, жўнаб қолди. Мен ҳайдовчига “Бу нусхани қайси бекатга тушишга эътибор бериб қўйинг, ортингиздан бораман” дедим…. Автобус оғир юриб кетди.\nКейин аламдан яна “102” рақамига сим қоқдим\n(“02” билан бўлган такрорий қўнғироқ сўзлашуви аудиоси)\nАна шундан кейингина мана бу қўнғироқ бўлди:\n(Участка нозири билан бўлган қўнғироқ орқали суҳбат аудиоси)\nКўп ўтмай битта дамас ва, адашмасам, нексияда ИИБ ходимлари етиб келишди. Бу пайтда фурсат ўтиб бўлганди: “Ҳинд киноларидаги полиция каби воқеалик тугаб бўлганидан кейин етиб келдингларми охийри” дедим. Шундай бўлса ҳам 125 автобус ортидан то Чилонзор метросига қадар борган киши бўлдик. Йўлтўсарни топиб бўлармиди.\nОрган ходими “ёзув-чизув қилишимиз керак, “02” қилгансиз, опа” деб, адашмасам, Участка нозирининг хонасига олиб келди. Ортидан нексиядаги милиция формасидаги ходим етиб келди.\nҲали ёзув-чизув – қоғозбозликни бир ёқли ҳам қилиб улгурмагандикки, яна рациядан “Зудлик билан “кнежний”га етиб келинглар» деган овоз келди.\n“Ҳа, бир опанинг “02”га қилиган қўғироғи бўйичами? Опа билан кўришдик, ўзлари шу ерда” деди ходим.\n“Йўқ, бошқа масала. “кнежний”даги “заправка” ёнидаги 53- домнинг тепа қаватидан бир аёл киши тушиб кетган. Ё ўзи йиқилган, ё бирортаси ташлаб юборган, итариб юборишганми?” овоз келди рациядан.\nЁнимдаги милиция ходимлари машиналарига қараб югуришди.\n“Опа, сиз билан бошқа сафар давом эттирамиз ёз-чизни” деди участка нозири.\n“Мени ҳам “кнежний”гача ташлаб қўйинглар энди” дея шошилганча участка нозирининг “Дамас” русумли машинасига ўтириб олдим.\nВоқеа жойига биринчилардан бўлиб етиб келибмиз.\nТумонат одам. Томошабин тиқилиб кетган.\nМен ҳам беихтиёр ўша кўп қаватли уйга кирдим.\nБу “дом” бошқа кўп қавтали уйларга ўхшамасди. Афтидан олдин “ётоқхона” бўлган бўлса керак.\n“Дом”га битта эшикдан кирасиз. Ўртада “дом” саҳни бор. Бир четдаги зинадан 9 қаватга қадар кўтариласиз. Домнинг ҳар бир қаватида ичкарига қараган айланасига балконсимон панжара тусиқ қўйлиган йўлак бор. “Дом” ички сатҳининг ўртасида усти қандайдир мато билан ёпиб қўйлиган тана ётарди. Тагида ким ё нима борлиги номаълум.\nМен билан келган ИИБ ходимларидан бири матони оҳиста кўтарди.\nҚарасам, ёши тахминан 30 ёшлардаги бир ўзбек аёли маъсумгина ухлаётгандек ётарди. Қош-киприклари, сочлари қоп-қора. Баланд қаватдан йиқилмагандек. Кимдир уни олиб келиб оҳиста ётқизиб кетгандек эди гуё… Тепаддан йиқилганлиги айтилаётган аёл тилка-пора бўлиб кетмаган, қон ҳам йўқ. Фақат, адашмасам, ўнг томон кўз ва қош ораси саҳал тилинган. Тепага қараб ётарди…\nМен ҳам тепага қарадим.\nҲар бир қаватнинг “балкон” йўлакларидан панжара тўсиқларга осилиб олган хонадон эглалари тепадан туриб пастни –мурдани кузатарди….\n– Бу аёл қайси хонадондан? Ким танийди бу шахсни?” савол берди ИИБ форрмасидаги ходимлардан бири. Дарвоқе, шу орада, агар янглишмаган бўлсам, Жиноят қидирув бўлими ходимлари ҳам етиб келишган эди. Бу пайтда тез-тиббий ёрдам машинасида келган шифокор – эркак киши аёлни оҳиста, эҳтиёткорлик билан кўздан кечирарди.\n“Йўқ, биз танимаймиз. Бу аёл бизнинг “дом”да яшамайди” деди кимлардир….\nШифокор аёл устидаги ёпинғични бор бўйича олди. Шунда унинг очиқ ётган кўкрак қисми кўринди. Сийнабандлари йиртилиб кетган…. (Бу йиртилиш, эскилигидан титилиб, эскириб йиртилиш эмасди. Бу куч билан тортиш оқибатидаги йиртилишга ўхшарди афтидан). Умуман олганда, аёлнинг “нежный белье»лари йиртилиб ётарди, нафақат сийнабанди, трусиси ҳам…. Ўнг қўл билагида тиллоранг (эҳтимол тилло эмасдир) каттагина билакузук. (Демак, босқинчилик бўлмаган бўлса керак, тиллоси ўзида, агар тилло бўлса).\nМарҳуманинг ички кийимлари йиртилиб ётганини кўрач, “кимдир номусига тажовуз қилмоқчи бўлганмикин?” деган шубҳа ўтди кўнглимдан.\nЖасадга ҳаммадан кўра мен яқин турардим. Қўлимда телефоним. Суратга олсаммикин деган хаёлда телефонимнинг камерасини созладим… Аммо аёлнинг оёқ томон, кўкрак қисимлари очиқ-сочиқ ётганлиги сабабли, фикримдан қайтдим. Марҳуманинг жасадига ҳурматсизлик қилгим келмади…\nМарҳуманинг устидаги матони олгач, уни кўздан кечрииш жараёнларида куйлаги этагини ҳам кўтаришга тўғри келганди. Шими йўқ. Очиқ-сочиқ бўлганлиги сабабли ИИБ ходимларидан бири “Илтимос, чиқиб кетинглар” дея “томошабин”лардан талаб қила бошлади.\nОдамлар бирин-кетин тарқала бошлади.\nШунда менинг “миқ” этмай турганимни кўрган ИИБ ходимларидан бири “Сиз нега турибсиз? Бу аёл сизнинг танишингизми?” деб сўради.\n-Йўқ, танишим эмас. – дедим.\n– Унда кетинг, – буюрди ИИБ ходими.\n“Хўп” дедиму, “дом”дан чиқдим.\nШунда ИИБ ходимларидан бири ортимдан чиқиб, чақирди: “Опа, сизни бир дақиқага мумкними? Ичкарига киринг” деди.\nШунда фуқаро формасидаги озғин киши менга яқинлашди-да “Сиз кимсиз?” деб сўради.\n“Нима қилиб юрибсиз бу ерда?”\n“Участка нозирининг машинасида шу ергача келиб қолдим”.\n“Сиз нега ҳозир суратга олдингиз? Телефонингизни берингчи?”\n“Мен суратга олмадим” дедимда телефон аппаратимни узатдим.\nХодим “галерея”га кириб бир сурат устига босганди МХХ подполковниги Нодир Тўрақуловнинг формада тушган расми чиқиб турибди-да. (Бу суратни менга ҳалигина Тўрақуловдан жабр кўрганлардан кўчириб олгандим.)\nИИБ ходими МХХ формасидаги полковникка тикилиб турди-да, афтидан танимади шекилли, кейин менга “Кечирасиз” деб телефон аппаратимни қўлимга қайтариб берди.\nБу тобда участка нозири келиб, “Тўғри, опага йўлтўсралар ҳужум қилган экан, “02” чақирган, опа биз билан келганди” деди…\n(Фожиа содир бўлган жойдан ҳамда орган ходими билан суҳбатдан олинган қисқача аудио)\nШу билан ортимга… Аслида мен набирамга нимадир харид қилиш учун шу атрофдага дўконга келаётгандим. Мана, дўкон шу ерда, йўлнинг нариги томонида… Бироқ… кўнглимга дўконга кириш ҳам сиғмади. Уйга қайтдим…\nАёлнинг фожиали ўлими руҳиятимга жуда қаттиқ таъсир қилганди: “Мана шу марҳуманинг ўрнида мен ҳам бўлишим мумкин эди…. Мен гуноҳкор бандангни яна бир бор бало-қазолардан омон асраб қолдингми, яратган Эгам?!…. Ўзингга беадад шукур….. Ҳа-ааа, одам боласининг бир нафаслик жони бор ўзи… Эртага нима бўлишини ёлғиз Яратганнинг ўзидан ўзга ҳеч ким билмайди….”.


Маймун билан тўтиқуш — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариМаймун билан тўтиқуш\nБор экан, йўқ экан, оч экан, тўқ экан, бўри баковул экан, тулки ясовул экан, қарға қақимчи экан, ҳакка ҳакимчи экан, чумчуқ чақимчи экан. Аввалги замонда бир ғорда маймун болалари билан яшар экан. Шу ғор ёнида тўтиқуш ҳам ўз болалари билан яшар экан. Маймуннинг болалари билан тўтиқушнинг болалари бирга ўйнар эканлар. Маймун болаларига:\nСизлар тўтининг болалари билан ўйнашманглар, овчилар келиб уларни ушлаганда, сизни ҳам ушлаб кетадилар, — дер экан. Шундай бўлса ҳам маймун болалари бунга қулоқ солмай, тўти боласи билан ўйнар эканлар.\nКунларнинг бирида овчилар келиб қолибди. Маймуннинг болалари ғорнинг ичига кириб қочибдилар. Улар тўти билан унинг болаларини ушлаб олибдилар. Маймун болаларини олиб, бошқа ёққа қочибди. Овчи қўлидаги қафасда бораётган тўти болаларига ёлғондан ўлишни буюрибди. Тўти болалари ўлгандай бўлиб шалпайиб ётаверибдилар. Тўти ҳам шундай қилибди. Овчилар қафасдаги тўтиларга қараб, уларни ўлган деб хаёл қилишибди ва ўша замон қафасни очиб, тўтини болалари билан олиб ташлашибди. Овчилар узоқлашганда тўтилар учиб кетаверибдилар. Улар ўрмонга бориб, ўша маймун билан учрашибдилар. Ҳар икковлари маслаҳатлашибди. Тўти дарахтнинг бошида, маймун тагида яшай бошлабдилар.\nБир кун бир овчи келиб, тўтини ушлаш учун дарахт тепасига чиқа бошлабди. Буни сезган маймун овчининг кетидан чиқиб, оёғини қитиқлабди. Овчи тушавермаганидан кейин эпчиллик билан рўпарасига ўтиб олиб, чангал солибди, кўзини чиқарибди. Овчи йиқилиб тушибди. Тўтиқуш омон қолибди.\nКунларнинг бирида тўтиқуш осмонда маймунларга қараб, учиб келаётган бургутни кўриб қолибди. У олдинроқ учиб тушиб, маймунга хабар қилибди. Маймун болаларини олиб, ғорга қочибди. Бургут ҳеч кимга зиён етказа олмай қайтиб кетибди.\nМана шундай тўтиқуш билан маймун дўстлашиб яшай бошлабдилар.\n← Аввалги Аввалги Шер\nКейинги → Кейинги: Қуён билан йўлбарс


Объектлар Мақолалар Харита Галерея Ўзбекистоннинг 7 мўъжизаси\nЎзбекистоннинг 7 мўъжизаси\nРасм : © meros.uz\nОбъект яратилган сана: 1838-1842\nҲудуд: Хоразм вилояти\nКатегория: Меъморчилик иншоотлари, Ёдгорликлар, Диний объектлар\nХаритадаги жойлашган ўрни\nЯнги объект таклиф қилиш\nУшбу объект учун пост қўшиш\nХива бинолари қаторида гузар масжидларини тез аниқлаб олиш қийин. Чунки кўпчилик масжидлар худди уй-жой биноларига ўхшатиб қурилган, шулар ичида Оқ масжид бошқачароқ қурилган.\nМасжиднинг ташқи кўриниши, уч тарафдан ўраб олинган соя-салқин айвони, бир гумбазли биносининг учта эшиги масжиднинг жамоат йиғилиш жойи эканлигидан дарак беради. Унинг қадимги қисми ( пойдевори) Анушахон ҳаммоми билан бир вақтда қурилган. Лекин ўймакор эшиклардаги ёзувлар бинонинг 1838-1842 йилларда қурилганини кўрсатади. Худди шу вақтга келиб майдон атрофидаги ҳамма бинолар асосан қурилган бўлиб, энди усталар қолган кичик бир саҳнда бино қуришлари керак эди.\nБу бинони меъморчилиги майдоннинг маҳобатини ифода этиши, қўшни уй-жой иморатларидан унча тафовут этмайдиган бўлиши лозим эди, хивалик усталар бу вазифани аъло даржада адо этганлар.\nМасжид гумбази хона ва айвондан иборат, марказий гумбаз чорси (6,35 x 6,35) хонага ўрнатилган. Хона равоқлар ёрдамида кенгайтирилган. Айвон тузилиши ва ён деворлар масжиднинг фасад композициясини аниқ белгилаб туради. Ясси том устидан баланд кўтарилган гумбаз квадрат асоси билан биргаликда узоқдан зинапоясимон кўриниш бахш этади.\nМасжиднинг қулай жойлашганлиги меҳробни жанубий деворга жойлаштириш имконини берган. Бу эса хонада ва айвонда баравар намоз ўқиш имконини беради. Усталар масжидни қурганларида ва безак берганларида содда услубда қуриб, содда безаклар бериш билан чекланганлар. Ёғоч устунларда ўйма нақшлар деярли йўқ, фақат устун тепаси хакамкорий-пилаклардан териб ясалган, ёғоч ўймакорлиги санъатини усталаридан Одина Қаландар ўғли Нурмуҳаммад ва Сайидмуҳаммад ўғли Қаландарлар учта эшик безагида ўз маҳоратларини намойиш этганлар.\nЭшикларнинг ислимий нақшлари ва жимжимаси бир хил услубда ишланган. Шимолий томонга қараган эшик орқасидаги деворда ҳар хил ёзувларга ўхшаш нақшлар зўрға кўринади.\nID.UZ тизими орқали тизимга кириш\nGoogle орқали кириш\nVKontakte орқали кириш


Омон Ғофуров: “Про-Лига савияси аввалги Олий Лига мақомига тенгдир”\n08.02.2018 21:10 | ПФЛ\nЎзбекистон Профессионал Футбол Лигаси ушбу мавсум Суперлига ва Про-Лига жамоаларига нисбатан талабларни оширди. Лигалар савияси, нуфузи ва имижи учун албатта, клублар савияси, клуб олиб бораётган сиёсат каби масалалар таъсир кўрсатади.\nСуперлига жамоалари сони 12тага қисқаргач, ЎзПФЛ клублар инфратузилмаси бўйича текширув ўтказилди ва унда клубларга қўйилган талаблар бажарилиши ўрганилди. Ушбу текширувлардан сўнг, Суперлига талабларига икки клуб тўғри келмаслиги аниқланди. Булар – "Динамо" ҳамда "Машъал". Ушбу икки клуб ҳам келаси мавсумда Про-Лигада тўп суради.\nУшбу ўзгаришлар ва ислоҳотлар Ўзбекистон футболни оммалаштириш, клублар имижи ва нуфузини ошириш учун қилинаётгани, бу ислоҳотлар албатта, ўз мевасини бериши борасида ЎзПФЛ Бош директори Омон Ғофуров ташкилот расмий сайтига қуйидагиларни маълум қилди.\n“Клуб инфратузилмаси – клубларимиз учун энг муҳим масаладир. Бу борада камчиликлар кўп. Клуб инфратузилмасини ривожлантириш, клублар фаолиятини профессионал мақомга олиб чиқиш учун шу каби ўзгаришлар қилиш зарур. Биз талабларни ишлаб чиқиб, уларни клублардан талаб қилаётганимизда уларнинг номига, обрўсига қараётганимиз йўқ. Биз шунчаки, уларнинг профессионал клуб номига мос келишини истаймиз. Бу масалалар борасида фикрлар кўп. Агар қайсидир клуб талабларга мос келмаган, талабларни бажариш учун ҳаракат қилмаган бўлса, бу айнан клубнинг ўз айби ва муаммосидир. Биз клубларга талабларни бажариши ва камчиликларни ҳал қилиш учун маълум вақт берган эдик. Аммо, белгиланган муддатга талаблар бажарилмади. Шу боис, бу борада муаммо бизда эмас, клубларнинг ўзида”, - деди Омон Ғофуров.\n“Биз клубларни ўрганиб чиқдик. Хеч қайси клубни камситиш ниятида эмамсиз. Мақсадимиз иккала лигани ажратиш эмас, балки ҳар бир лигада кучли, савия жиҳатдан бир бирига мос клублар иштирок этишини ташкил қилиш. Ҳозирда, футбол жамоатчилиги бу ўзгаришларни сал нотўғри талқин қилаётгандек. Биз Лигаларни кучайтиришни истаймиз. Про-Лига аввалги Олий Лига мақомига мос бўлишини истаймиз ва ОАВ, футбол жамоатчилиги ҳам буни шундай талқин қилишини истаймиз. Суперлигани эса, янги ташкил қилинган, жаҳон андозаларига мос тарзда, юқори савияда ташкил этиладиган, футбол инфратузилмаси жиҳатидан барча талабларга мос, кучли жамоалар тўп сурадиган лига сифатида талқин қилинишини истаймиз”.\n“Умуман, Про-Лига савиясини мухлислар ҳам, ОАВ ҳам нотўғри талқин қилаётгандек. Про-Лига савияси аввалги Олий Лига савиясига тенг. Қанчалик учрашувлар курашларга бой, қизиқарли ва чиройли кечса, шунчалик мухлислар ҳам стадионларга қайтади. Асосий мақсадимиз ҳам шу. Қолаверса, клублар ҳам ўз олдиларига катта мақсад қўйса, лигаларда рақобат кучайса, бу футбол савияси учун, футбол имижи учун албатта катта ютуқ. Агар клублар рақобатбардош тизим ва инфратузилма ярата олишса, айтишим мумкинки, бу лигалар ривожи, умуман, футбол ривожи учун катта қадамдир”.\n“Яна истардикми, обьектив сабабларга кўра, Про-Лигада иштирок этадиган клублар, ушбу мавсум учун катта режа ва мақсадлар тузишини, бу билан эса, лига савияси, имижи ва обрўси учун улар катта фойда келтиришсин. Яна, мухлислар қайси жамоа қайси лигада иштирок этишидан қатъий назар, ўз клублари учун мухлислик қилишда давом этишса, бу клублар учун катта стимул. Мухлислар учун клублар ҳам бор кучи билан ўйнаб, уларнинг ишончини оқлаш учун ҳаракат қилишади”.


Грантлар ўрнига кредитлар: АҚШ Украинани беминнат ёрдамдан маҳрум қилмоқчи\n17:27 / 22.05.2017\nКиев Вашингтоннинг беминнат мудофаа ёрдамидан маҳрум бўлиши мумкин. АҚШ ўнлаб мамлакатлар, шу жумладан Украинага нисбатан ёрдам дастурларини тўхтатиш имкониятини муҳокама қилмоқда. Wall Street Journal шу ҳақидаги хабари билан бўлишди.\nМанбага кўра, Америка ҳукумати беминнат ёрдам дастурини кредитлашга алмаштирмоқчи. Бундай чоралар нашр тасарруфига келиб тушган идора ҳужжатларида қайд этилган.\nWall Street Journal'да таъкидланишича, Трамп маъмурияти бюджети лойиҳасида кўзда тутилган чора умумий қиймати тахминан миллиард долларлик ёрдам дастурига тааллуқли бўлиши мумкин.\nДавлат департаментига келиб тушган ҳужжатда Покистон, Тунис, Ливан, Колумбия, Филиппин, Вьетнам ва қатор бошқа давлатларнинг беминнат ёрдамдан маҳрум бўлиши қайд этилган. Исроил, Миср ва Иорданияга кўрсатиладиган ҳарбий ёрдам эса сақланиб қолади.\nДавлат департаментида кредитлаш тизимига ўтиш самара бермайди, деб ҳисоблашмоқда: кўрсатилган мамлакатларнинг аксарияти ё кредит учун мурожаат қилишни исташмайди, ёки уларнинг тақдим этилиши учун зарур талабларни бажара олмайди.\nАҚШ Украина беминнат ёрдам дастури


Йиғилиш 21.07.2020 13:09\nМамлакатимизда бунёдкорлик кўлами йил сайин кенгаймоқда. Узоқни ўйлаб, ҳудудларда урбанизация жараёни амалга ошириляпти. Қишлоқ жойларда ҳам қурилиш ишлари жадал.\nБулар, албатта, соҳани такомиллаштириш, шаффофликни таъминлаш, ипотека бозорини ривожлантиришни тақозо этади. Охирги уч йилда шу масалалар бўйича Президентнинг қирққа яқин қарори қабул қилинди.\nБу саъй-ҳаракатларнинг изчил давоми сифатида давлатимиз раҳбарининг 2020 йил 13 мартдаги фармонида қурилиш соҳасидаги ислоҳотларни янада чуқурлаштириш, бюрократик тўсиқларни камайтириш, барча босқичларда шаффофликни таъминлаш, инновацион ишланмалар ва илғор ахборот технологияларини кенг қўллаш чора-тадбирлари белгиланган эди.\nҚурилиш вазирлиги олдига 337 та шаҳарсозлик қоида ва нормаларидан жорий йилда 60 тасини янгилаш вазифаси қўйилган. Йил бошида вазирликда Қурилишда техник меъёрлаш маркази ташкил этилиб, унга 15 нафар малакали мутахассис олинган. Ҳозирда 33 та янги шаҳарсозлик қоида ва нормалари ишлаб чиқилган.\nЙиғилишда бу борадаги ишларни жадаллаштириш учун илғор тажрибага эга хорижий компанияни жалб этиш бўйича кўрсатма берилди.\nПрезидентимиз соҳада коррупция ва “хуфиёна иқтисодиёт” ҳолатларини кескин танқид қилиб, қурилиш тендерларини ўтказиш ва пудрат ташкилотларини танлаш жараёнларини рақамлаштириш зарурлигини таъкидлади.\nБугунги кунда мамлакатимизда 32 мингта пудрат ташкилоти бор. Жорий йил 1 сентябрга қадар қурилиш корхоналарининг молиявий кўрсаткичлари, тўлов қобилияти, давлат харидлари, ишчи-ходимлар малакаси каби маълумотларни қамраб олувчи ягона платформани ишга тушириш вазифаси қўйилди. Бу платформа 1 ноябрга қадар Тошкент шаҳрида, кейинги йил бошидан республика бўйича жорий этилади. Унга электрон меҳнат дафтарчаси тизими ҳам интеграция қилинади.\nТаҳлилларга кўра, сўнгги икки йилда давлат дастурлари доирасида 3 мингдан зиёд қурилишдан атиги 182 тасида тендер ўтказилган. Чунки тендер жараёнлари мураккаб ва унда нарх арзонлиги бирламчи. Қурилиш ташкилотининг малакаси, сифат масаласи паст ўринларда қолиб кетган.\nШу боис кейинги йилдан бошлаб, янги ахборот тизимига киритилган ва рейтинги юритиладиган қурилиш-пудрат корхоналарига маблағ ажратилиши белгиланди.\nҚурилиш соҳасида муаллифлик, техник ва давлат назоратини такомиллаштириш борасида алоҳида қарор қабул қилиб, барча шароитлар яратиб берилган. Эндиги вазифа – назоратни ҳозиргидек қўлда эмас, балки IT-технологияларни жорий қилган ҳолда амалга ошириш кераклиги таъкидланди.\nМутасаддиларга бир ой муддатда қурилиш корхоналари ва объектлари тўғрисидаги маълумотлар базасини шакллантириш вазифаси юклатилди.\nЖорий йил 1 августдан бошлаб Тошкент шаҳрида, кейинги йил бошидан бошқа ҳудудларда қурилишда аниқланган барча камчиликлар фотосуратлари билан тизимга онлайн киритилади ва назорат жараёнлари автоматлаштирилади.\nҚурувчи ташкилот ёки фуқароларга қурилиш жараёни тартиблари ва шартлари ҳақида тўлиқ маълумотларни исталган вақтда олиш имкониятини берувчи онлайн тизим ишга туширилади.\nБарча шаҳарсозлик қоида ва нормалари интерактив кўринишга ўтказилиши, лойиҳа-смета ҳужжатларини экспертизадан ўтказиш бўйича барча жараёнларни рақамлаштириш ҳамда экспертиза хулосаларини ягона базада сақлашни йўлга қўйиш кераклиги қайд этилди.\nБу чоралар мамлакатимизда қурилишга рухсат бериш жараёнини 254 кундан 84 кунга қисқартириш, ушбу жараёнлардаги тартиб-таомилларни 17 тадан 5 тага камайтириш, тадбиркорлар ва фуқароларнинг бу ишларга сарфланадиган вақтини 67 фоизгача қисқартириш имконини беради.\nЙиғилишда мутасаддилар қурилиш соҳасини рақамлаштириш, очиқликни таъминлаш, шаҳарсозлик қоида ва нормаларини янгилаш борасидаги ишлар бўйича тақдимот қилди.


“Замин таровати” мавзусидаги китобхонлик танлови — KMODS\n“Замин таровати” мавзусидаги китобхонлик танлови\nPosted on 14.10.2020 Author admin\tКомментарии к записи “Замин таровати” мавзусидаги китобхонлик танлови отключены\nШу муносабат билан жорий йилнинг 14 октябрь куни Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитасида Тошкент шаҳар Ахмад Заки Валидий номидаги бошқирд жамоат маданий маркази билан ҳамкорликда “Замин таровати” мавзусидаги китобхонлик танлови бўлиб ўтди.\nТадбирда Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси мутасадди ходимлари, Ахмад Заки Валидий номидаги бошқирд жамоат маданий маркази фаоллари, ОАВ вакиллари иштирок этишди.\nАнжуман давомида шунингдек, Ахмад Заки Валидий номидаги бошқирд жамоат маданий маркази раҳбарияти ва фаол ёшлари иштирок этиб ушбу марказ фаолияти хусусида маълумот бериб ўтишди.\nШундан сўнг тадбирнинг амалий қисмига ўтилди. Унинг доирасида барча иштирокчилар танлов шартлари асосида ўз билимларини синовдан ўтказишди. Жараён ҳакамлар ҳайъати томонидан баҳолаб борилди. Тадбир якунида танлов ғолиблари эълон қилиниб, ғолиблар ташкилий қўмитанинг қимматбаҳо совғалари билан тақдирландилар.


БМТ ходимлари яшаб турган Кобулдаги меҳмонхонада содир этилган портлаш учун масъулиятни Толибон ҳаракати зиммасига олди.\nМеҳмонхонага бостириб кирган ҳарбий кийимдаги босқинчилар қурбонларидан 5 нафари БМТ ходимлари, қолганлари маҳаллий афғонлар эди.\n28 октябр тонггида амалга оширилган бу ҳужум Афғонистон президенти сайловининг 7 ноябрга режалаштирилган иккинчи босқичи арафасидаги хавфсизлик билан боғлиқ ташвишларни янада кучайтирди.\nБМТ бош котиби Бан Ки Мун Кобулда амалга оширилган ҳужумни кескин қоралади:\n- Эзгу миссиямизни тўхтатишга бизни ҳеч ким мажбур қила олмайди. Афғонистон халқини бугун ҳам, эртага ҳам қўллаб-қувватлайверамиз.\nАлбатта, хавфсизликни таъминлаш йўлидаги чораларни қайта кўриб чиқамиз, қолаверса, бу ишни мунтазам қилиб келаяпмиз ҳам. Ходимларимизни ҳимоя қилиш учун барча тадбирларни кўрамиз, деди Бан Ки Мун.\nБош котибга кўра, меҳмонхонага ҳужум қилинган вақтда БМТ ваколатхонасида ташкилотнинг 25 ходими, жумладан, Сайловга кўмак кўрсатиш БМТ гуруҳининг 17 аъзоси бўлган. Халқаро ташкилотнинг 5 ходими ўққа учган, 9 киши яраланган.\n-Бугун ҳаётидан кўз юмганлар Афғонистонга ўқ отар қурол билан эмас, балки ундан ҳам кучлироқ қурол билан – умид қуроли билан борган эди. Афғонистонда ҳам яхши ҳаёт бўлади, деган умид билан, Афғонистон халқига фаровон келажакни қуришига ёрдам беришга тайёрлик ҳисси билан борган эди,- деди Бан Ки Мун.\nТолибон вакили амалга оширилган ҳужум учун масъулиятни ҳаракат зиммасига олар экан: “Мазкур акт 7 ноябрга режалаштирилган сайловни бузиш йўлида ташланган биринчи қадам”, деди.\nБМТ вакиллари Афғонистон президенти сайловини ўтказишга кўмак кўрсатмоқда.\nБўҳронларни ўрганиш халқаро гуруҳи таҳличиси, "Washington Post" газетаси Кобул бюросининг собиқ раҳбари Кандес Рондюкснинг фикрича, 28 октябр кунги ҳужумдан сўнг БМТ ўз ходимларини Афғонистондан чақириб олмайди, бироқ ҳужум ташкилот фаолиятига келажакда қаттиқ таъсир қилади.\n- Менимча, бу воқеа ходимларнинг ташқарига, жойларга чиқишига таъсир қилади. Кобулда яшайдиганланинг кўпчилиги хавфсизлиги чекланиши ҳам аниқ, деди Рондюкс.\nУнинг фикрича, Афғонистонда хизмат қилаётган барча чет элликлар одам ўғирлаш авжига чиққан 2008 йилдагидан ҳам ҳушёрроқ бўлишга интиладиган бўлиб қолади. Кечаги фожеа БМТнинг Афғонистонга кўмак миссияси ходимлари кайфиятига ҳам таъсир кўрсатмай қолмайди.\n- “Нима қилиб юрибман бу ерларда, кундан кун баттар-ку”, дейдиганлар кўпаяди, БМТ ва бошқа халқаро ташкилотларда ишлаётган маҳаллийларга эса, 28 октябр кунги ҳужум ўзларини қанчалик хавф остида қолдираётганиларини яна бир бор эсларига солади, дейди Рондюкс .\nУнинг фикрича, сайловнинг иккинчи босқичи ўтадиган 7 ноябргача яна кечагига ўхшаш воқеалар содир этилиши, шу кунлардаги бошбошдоқликдан нафақат Толибон, балки кейинги йилларда анча кучайган жиноят олами ҳам "фойдаланиб қолиши" мумкин.


БМТ махсус маърузачиси “Жаслиқ”қа ҳам боради « Ўзбекистон Халқ Ҳаракати\nБМТ махсус маърузачиси “Жаслиқ”қа ҳам боради\n03 October 2017 - 14:53\nБи-Би-Си ўзбек радиосининг хабар беришича, Ўзбекистон Ҳуқуқ фаоллари мустақил ташаббус гуруҳи раҳбарига кўра, Аҳмад Шаҳид қамоқхонага ташрифи чоғида у ердаги маҳбуслар билан учрашиши ҳам мумкин.\nСурат Икромовнинг Би-би-си Ўзбек Хизмати билан суҳбатида айтишича, бу ишда Бирлашган Миллатлар Ташкилоти маърузачисига энг аввало ўзлари кўмакчи бўлишади.\nБМТ Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачиси кеча – душанба куни 10 кунлик ташриф билан Ўзбекистонга келган.\nАҳмад Шаҳид Ўзбекистонга сафарининг илк кунидаёқ Ўзбекистон Ташқи ишлар вазири Абдулазиз Комилов билан учрашган.\nАммо ушбу учрашув тафсилотларига оид расмий хабарлар фақат умумий маълумотлар билан чекланган.\nХудди шунинг баробарида, ўзаро тушуниш тамойилларига асосланган конструктив мулоқотни давом эттиришдан икки томон ҳам манфаатдор эканлиги тасдиқлангани маълум бўлган.\nТаъкидлаш жоиз, бу – БМТ Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачисининг Ўзбекистонга илк ташрифи бўлади.\nРасмий хабарларга кўра, Аҳмад Шаҳид Ўзбекистонга 10 кунлик сафари чоғида мамлакат Олий Мажлиси Қонунчилик палатаси, Ички ишлар, Халқ таълими, Олий ва ўрта махсус таълим вазирликлари, Конституцион ва Олий суд, Бош прокуратура, Диний ишлар, Хотин-қизлар қўмитаси ва Мусулмонлар бошқармасида учрашувлар ўтказади.\nБундан ташқари, Ўзбекистон Омбудсмани билан ҳам учрашади.\nЯна бир учрашув\nСурат Икромовнинг маълум қилишича, БМТ махсус маърузачиси 2 октябрь куни ўзлари дохил ўнга яқин маҳаллий инсон ҳуқуқлари фаоллари билан ҳам учрашган.\nСуҳбатдошимизга кўра, Тошкентдаги Германия элчихонасида бир соатча давом этган учрашув чоғида Аҳмад Шаҳид фаолларнинг қисқача чиқишлари воситасида мамлакатдаги инсон ҳуқуқлари, дин ва эътиқод эркинлиги билан боғлиқ вазият билан танишган.\nЎз навбатида, БМТ махсус маърузачиси учрашув иштирокчиларига ташрифи кун тартиби билан боғлиқ қисқача маълумот ҳам берган.\nПойтахт Тошкентдан ташқари, яна Бухоро, Самарқанд, Нукус ва Фарғона водийсига ҳам боришини айтган, аммо бундан ортиқ тафсилотларга тўхталмаган.\nЯқин-яқингача Ўзбекистон инсон ҳуқуқлари, дин ва эътиқод эркинлиги билан боғлиқ вазият бўйича қатор нуфузли халқаро ташкилотларнинг йиллик ҳисоботларида асосий танқид тиғи қаратилган давлатлардан бири бўлиб келган.\nАйрим рақамларда Ўзбекистондаги диний ва сиёсий маҳкумларнинг сони, йилларки, бир неча мингга нисбат бериб келинган.\nЎзбекистон ҳукумати эса, мамлакатда бу каби маҳбуслар борлигини ҳамиша инкор қилиб келган.\nЎзбекистоннинг ҳозирда марҳум президенти Ислом Каримов даврида расмий Тошкент БМТ Инсон ҳуқуқлари бўйича Олий комиссарининг мамлакатга келишига изн бермаган.\nПрезидент Каримовнинг кутилмаган ўлимидан қисқа вақт ўтмай, 2016 йилнинг октябрида БМТнинг Тараққиёт Дастури ва Ўзбекистон Инсон ҳуқуқлари бўйича Миллий марказ ўртасида ўзаро англашув меморандуми имзоланган.\nБирлашган Миллатлар Ташкилоти Инсон ҳуқуқлари бўйича Олий комиссари Зайд Раад ал-Ҳусайн шу йилнинг май ойида Ўзбекистонга ташриф буюрган, шахсан мамлакат янги президенти Шавкат Мирзиёев билан учрашган.\nБундан ташқари, Бирлашган Миллатлар Ташкилоти Бош Ассамблеясининг шу йил сентябрь ойидаги сессияси теграсида икковлоннинг яна мулоқотлар олиб боришганига оид расмий хабарлар олинган.\nАгар, расмий хабар тафсилотларига таянилса, Ўзбекистондаги инсон ҳуқуқлари билан боғлиқ аҳволнинг бугуни ва истиқболлари юзасидан ҳар икки томондан илиқ ва миннатдорчилик оҳангидаги сўзлар янграган.\nРасмий хабарларга кўра, Олий комиссар, ўз навбатида, Ўзбекистонда амалга оширилаётган ислоҳотларни қўллаб-қувватлашини яна бир бор тасдиқлаган.\nИнсон ҳуқуқлари билан боғлиқ аҳвол Ўзбекистон янги президентининг БМТ Бош Ассамблеясининг сессиясида қилган илк чиқишида алоҳида тилга олиб ўтган мавзулардан бири бўлган.\nПрезидент Мирзиёевнинг юқори минбардан туриб расман билдиришича, Олий комиссар ал-Ҳусайннинг ташрифи якунлари бўйича инсон ҳуқуқларини ҳимоя қилиш кафолатларини мустаҳкамлаш юзасидан чора-тадбирлар дастури ишлаб чиқилган.\nИнсон ҳуқуқларини ҳимоя қилиш масалалари бўйича миллий ва халқаро нодавлат ташкилотлари билан очиқ мулоқотлари фаоллашган.\nИнсонпарварлик тамойилларидан келиб чиқиб, шахсни қамоқда сақлаш билан боғлиқ кўплаб ҳолатлар қайта кўриб чиқилган.\nЭкстремизм ғоялари таъсирига тушиб қолган, тўғри йўлдан адашган фуқаролар ижтимоий реабилитация қилинмоқда. Уларни соғлом ҳаётга қайтариш учун зарур шароитлар яратилмоқда.\nТошкентдан мустақил инсон ҳуқуқлари фаоли бўлган суҳбатдошимизнинг айтишича, ўзлари ва айниқса, диний айбловлар билан қамалган маҳкумларнинг яқинлари БМТ махсус маърузачисининг Ўзбекистонга ташрифи натижаларидан умидвор бир кайфиятдалар.\nЎзининг қаттиқ шароитлари билан танилган “Жаслиқ” қамоқхонасида асосан, диний ва сиёсий маҳбуслар сақланади, деб ишонилади.\nБирлашган Миллатларнинг Қийноқлар бўйича махсус маърузачиси сўнгги бор 2002 йилда Ўзбекистон қамоқхоналарига ташриф буюрган.\nЎзбекистон оммавий-ахборот воситалари 2016 йил 21 октябрь кунги фармон суд-ҳуқуқ тизимини ислоҳ қилиш, фуқароларнинг ҳуқуқ ва эркинликларини ҳимоя қилишни кучайтириш мақсадини кўзлагани ҳақида хабар беришган.\nАммо БМТ Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачисининг Ўзбекистонга ташрифи ёзувчи Нуруллоҳ Муҳаммад Рауфхон ва журналист Бобомурод Абдуллаевларнинг ҳибсга олинишлари воқеълигидан бир неча кун ўтиб кузатилган.\nЁзувчининг бир неча кунлик ҳибс ортидан қўйиб юборилиши, аммо унинг устидан “дастлабки тергов ишлари ҳануз давом этаётгани”, журналист эса, ҳамон ҳибсхонада қолаётганига оид хабарлар манзарасида амалга ошмоқда.


«Раҳбарларимиз ишончини оқлаб ишлашда давом этаман». Фарғоналик мудира барчасини рад этди\n22:45 / 23.08.2017\nЎтган ойда Фарғона вилояти, Ўзбекистон тумани халқ таълими мудираси Нафиса Нишонова йиғилиш вақтида қўл остидаги ходимларига далага чиқишни буюргани ёзиб олинган аудиоёзув тарқалган, бу орқали Ўзбекистонда ўқитувчилар мажбурий меҳнатга жалб этилиши ошкор бўлганди. Бу воқеадан кейин туман мудири дарҳол ишдан олиниши кутилган, лекин у шу вақтга қадар лавозимида ишлашда давом этганди.\nБугун, 23 август куни Ўзбекистон туманидаги манба мудир ишдан кетгани ҳақида маълумот берди. «Kun.uz» вазиятга ойдинлик киритиш мақсадида Нафиса Нишонова билан телефон орқали боғланди.\n«Ёшим 49да. Таълим соҳасида 30 йиллик стажга эгаман. Рус тили ва адабиёти ўқитувчисиман, филологман.\nШу туманда туғилдим, зиёли оила фарзандиман. Шу туман мени фидойи қилиб тарбиялади. Ҳар бир топшириқни масъулият билан бажараман.\nРаҳбар одам ҳаммага ҳам ёқмаскан. Бугунги кун сиёсатини, Ўзбекистонимизнинг ютуқларини кўра олмайдиган ғаламислардан қўрқмайман. Қанча насиб қилса, шунча вақт шу вазифада раҳбарларимиз ишончини оқлаб ишлашда давом этаман. Ғаламислар қанча ҳаракат қилмасин, мақсадларига етиша олмайди. Менинг мақсадим битта - халққа хизмат қилиш.\nБугун раҳбарларим тушунишгани учун бор кучимни ишга солиб ишлайман», деган Нишонова.\nБугун ишдан бўшатилгани ва ўрнига бошқа раҳбар тайинлангани ҳақида хабарлар берилган Нишонова ўзининг бўшатилгани ҳақидаги буйруқни кўрмагани, 24 август куни вилоят миқёсидаги конференцияда иштирок этишга тайёрланаётганини маълум қилди.\n«Kun.uz» мухбири ундан ўтган ойда унинг ўқитувчиларни меҳнатга жалб этиши акс этган, интернетда тарқалган аудиоёзувга муносабатини сўради.\n«Республика Меҳнат вазирлигидан келиб ўрганишди. Тушунтириш хати ёзиб бердим.\nҲамма ўз ташаббуси билан далага чиқаётгани, ҳеч ким ҳеч кимни мажбурламаётгани, ҳуқуқларимиз билан бирга бурчларимизни билишимиз, бугун шу юртда нафас олаётганимиз учун унинг ободлиги учун ўз ҳиссамизни беминнат қўшаётганимиз тўғрисида ёзиб берганман», дейди у.\nУндан «бурчлар» дея нимани назарда тутгани, ободонлаштириш ишларига ёки пахта теримига чиқиш ҳам «бурч» ҳисобланадими, дея сўралганда, жавоб аниқ бўлмади.\n«Ўз хоҳишлари билан. Моддий манфаатдорлиги бўлганлар қўшимча ишга чиқиши мумкин», деди у.\nУндан пулга муҳтожлиги бўлмасдан, бўш вақтида уйида ўз устида ишлашни истаган ўқитувчиларга қандай муносабатда бўлиниши, уларга ишдан ҳайдалиш хавф солиши ёки хавф солмаслиги ҳақида сўралди.\n«Ҳеч ким ҳайдамайди. Ҳеч кимнинг ваколати йўқ бунга. Йўқ, бундай бўлиши мумкин эмас. Бизнинг ўз вазифаларимиз бор, биз таълим ходимларимиз. Асосий ишимиз таълим ва тарбия беришдир.\nБизда умуман ободонлаштириш ишларига чиқиш йўқ. Бизда бундай бўлгани йўқ. Умуман. Ҳаммаси ёлғон», дея таъкидлади мудира.\nУ суҳбат якунида халқ ва юрт фаровонлиги учун жавлон уриб ишлашда давом этишини мамнуният билан қўшимча қилди.\nЭслатиб ўтамиз, ўтган ойда Нафиса Нишонованинг мактаб директорлари иштирокидаги йиғилишда ёзиб олинган сўзлари интернетда шов-шув келтириб чиқарганди. Аудиоёзувда мактаб ўқитувчилари ва мактабгача таълим муассасалари ходимлари мажбурий меҳнатга қай тариқа мажбурланаётгани акс этганди.\nKun.uz сайтида тегишли идоралар эътиборини бу вазиятга тортиш мақсадида «Ўқитувчилар мажбурий меҳнатга жалб этилиши факт. Барча сукут сақламоқда» сарлавҳаси остида мақола нашр этилди.\nЎқитувчилар мажбурий меҳнатга жалб этилиши факт. Барча сукут сақламоқда\nСайт вакиллари Фарғона вилояти ҳокими Шуҳрат Ғаниев билан суҳбат вақтида унга бу можарони эслатди, ҳоким мудирага чора кўрилиши ҳақида айтганди.\nБугун сайтда Нишонова ишдан олингани ҳақида хабар берилди, аммо куннинг иккинчи ярмида Халқ таълими вазирлиги бу хабарни инкор қилди.\nХалқ таълими вазирлиги Нафиса Нишонова\nВазирлик ўқитувчи нима учун тегишли ҳужжатларни юритиши зарурлигига изоҳ берди\nМингдан ортиқ мактаб босқичма-босқич ихтисослаштирилган мактабларга айлантирилади\n10-11 синф битирувчиларига аттестат билан бирга касб малакаси бўйича диплом берилади\nЁшлар етакчилари учун илк маротаба инновацион семинар-тренинглар ташкил этилди


ОАВ: Трамп куёви Жаред Кушнерни бош маслаҳатчиси этиб тайинламоқчи\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ОАВ: Трамп куёви Жаред Кушнерни бош маслаҳатчиси этиб тайинламоқчи\t12:26, 10 январь\tАҚШнинг сайланган президенти Дональд Трамп ўз куёви 35 ёшли Жаред Кушнерга Оқ уйнинг бош маслаҳатчиларидан бири бўлишни таклиф этди. Бу ҳақда BBC Russian хабар бермоқда. Кушнер президентнинг қизи Иванка Трамп билан турмуш қурган.\nУ Трампнинг сайловолди кампаниясида фаол иштирок этган. Агар Кушнер қайнотасининг таклифини қабул қилгудек бўлса, у Оқ уйда ички ва ташқи сиёсат масалалари билан шуғулланади.\nҚайнотаси каби давлат бошқарувида тажрибага эга бўлмаган Кушнернинг давлат маслаҳатчиси этиб тайинланиши ОАВда айрим мунозара ва баҳсларга сабаб бўлмоқда. Айримлар Трампнинг бу қарори таниш-билишчиликни тақиқлайдиган қонунни бузиши ҳақида гапирмоқда.\nАмерикалик тадбиркор Жаред Кушнер 25 ёшида New York Observer газетасини сотиб олган. Трампнинг сайловолди кампанияси пайтида у интернет-стратегиялар билан шуғулланган эди.


Фото: Бойсун тумани ҳокимлиги\n2021 йил 6 октябрь куни Kun.uz’да Сурхондарё вилояти Бойсун туманида сув қувури ёрилгани, оқибатда ичимлик суви исроф бўлаётгани ҳақида танқидий видеолавҳа ва хабар берилганди. Мазкур хабар юзасидан Бойсун тумани ҳокимлиги ахборот хизмати муносабат билдирди. Унга кўра ёрилган сув қувури таъмирланмоқда.\nМаълум қилинишича, Kun.uz’да эълон қилинган видео акс этган жой Бойсун туманидаги Даҳнаижом маҳалласи ҳудудида жойлашган. Бугун, 7 октябрь куни ёрилган сув қувури «Сувинспекция» Сурхондарё вилояти ҳудудий инспекцияси, «Сурхондарё сув таъминот» МЧЖ ҳамда Бойсун туман сув таъминот бўлими ходимлари томонидан таъмирланмоқда.\nЭслатиб ўтамиз, 2020 йил октябрь ойида Kun.uz’да «Бойсун туманида уч кун ичида 7,5 млн сўм ариққа оқиб кетяпти» сарлавҳали лавҳа эълон қилинганди. Ўшанда муаммо бартараф этилгани ҳақида муносабат ҳам берилганди.\nМаълумот учун, бугунги кунда Сурхондарё вилояти аҳолисининг 44,6 фоизи марказлашган ичимлик сув билан таъминланмаган. Вилоятда 2021-2023 йиллар давомида 138 миллион долларлик лойиҳа амалга оширилиши кўзда тутиляпти. Натижада вилоятнинг ўндан ортиқ туманларида аҳолининг сув таъминоти билан боғлиқ муаммоларига ечим топилиши айтилган.


Унинг сўзларига кўра, компания пул сўзсиз қайтарилишини талаб қилмоқда, қолган муаммоларни эса қирғиз томонининг ўзи ҳал этиши лозим.\n2012 йилда Россия ва Қирғизистон ҳукуматлари Қамбарота ГЭС-1 ва Юқори Норин ГЭС-2 қурилиши бўйича битим имзолаганди. Ҳужжатга кўра, мазкур икки объектни ҳам Россиянинг “РусГидро” компанияси бунёд этиб бериши керак эди. Бироқ 2015 йилда Қирғизистон мазкур қурилиш ишларини тўхтатгандан сўнг, Россия билан шартномани бекор қилганди. Шу муносабат билан Россия томони Қирғизистон 37 миллион доллар тўлаши зарур деб ҳисобламоқда. Бишкек эса харажатларни ошириб кўрсатилган деб ҳисоблаб, халқаро аудит ўтказилишини таклиф этмоқда.\n2017 йилда Чехиянинг “Лигласс” компанияси билан битим тузилган, бироқ Қирғизистон уни бир томонлама тартибга бекор қилганди.\nСентябрь ойида “РусГидро” АЖ бошқаруви раиси, бош директори Николай Шульгинов “Ведомости” газетасига берган интервьюсида компания маблағларни қайтариб олиш учун Гаагада суд процедураларини бошлагани ҳақида айтиб ўтган.\nҚирғизистон ТИВ 16 октябрь куни суд даъвоси ҳақида ҳали расмий огоҳлантириш олмаганини маълум қилди.


ҚОНУНЧИЛИК ПАЛАТАСИ ҚАНДАЙ ВАКОЛАТЛАРГА ЭГА?\nЖамият 30.07.2019 162\nАсосий қонунимизда Ўзбекистон Республикаси давлат ҳокимиятининг тизими - қонун чиқарувчи, ижро этувчи ва суд ҳокимиятига бўлиниши принципига асосланади, дейилган. Ўзбекистон Республикаси Олий Мажлиси олий давлат вакиллик органи бўлиб, қонун чиқарувчи ҳокимиятни амалга оширади. Олий Мажлис Қонунчилик палатаси ва Сенатдан иборат бўлиб, ваколат муддати беш йил. Сайлов куни 25 ёшга тўлган ҳамда камида беш йил Ўзбекистонда муқим яшаётган фуқаролар Қонунчилик палатаси депутатлигига сайланиши мумкин. Номзодлар сиёсий партиялар томонидан кўрсатилади. Қонунчилик палатаси депутатлари бир юз эллик нафардан иборат бўлиб, улар қонунчилик ташаббусига эга.\nХўш, Қонунчилик палатасининг мақоми ва фаолияти қайси қонунлар билан тартибга солинади? Унинг ҳуқуқ ва ваколатлари нималардан иборат? Ҳокимиятнинг бўлинишидан мақсад - уларнинг бир-бирини тийиб туриш тамойилини амалга оширишда Олий Мажлис ва депутатларнинг роли борми? Қонун ости ҳужжатлари қонунлардан устун бўлишининг олдини олиш учун нималар қилиш керак?\nҚонунчилик палатасининг мақоми ва фаолияти Конституция, "Ўзбекистон Республикаси Олий Мажлисининг Қонунчилик палатаси тўғрисида"ги конституциявий қонун, "Ўзбекистон Республикаси Олий Мажлиси Қонунчилик палатасининг регламенти тўғрисида"ги Қонун ва бошқа тегишли норматив-ҳуқуқий ҳужжатлар билан тартибга солинади. Қонунчилик палатасининг мақомини белгилаш, фаолиятини ташкил этиш, Сенат ва бошқа давлат органлари билан ўзаро ҳамкорлигига оид муносабатлар қонунларимизда ўз ифодасини топган. Қонунчилик палатаси фаолиятининг ташкилий шакли унинг сессиялари даврида ўтказиладиган мажлисларидир. Бу мажлислар очиқ ва ошкора ўтказилади.\nҚонунчилик палатасининг биринчи мажлиси сайловдан кейин икки ойдан кечиктирилмай Марказий сайлов комиссияси томонидан чақирилади. Марказий сайлов комиссияси раиси Спикер сайлангунча Қонунчилик палатасининг биринчи мажлисига раислик қилади. Қонунчилик палатаси Спикери ва унинг ўринбосарларини сайлаш учун депутатлар орасидан ҳар бир сиёсий партиядан камида уч нафар депутатдан иборат Сиёсий партиялар вакиллари кенгаши тузилади. Спикер лавозимига номзод Қонунчилик палатаси мажлисида раислик қилувчи ёки Сиёсий партиялар вакиллари кенгашининг мажлисига раислик қилувчи томонидан тақдим этилади. Спикер яширин овоз бериш йўли билан сайланади, у депутатлар умумий сонининг ярмидан кўпи овозини олса, сайланган ҳисобланади. Спикер депутатлар умумий сонининг учдан икки қисмидан кўпроғининг овози билан муддатидан илгари лавозимидан озод қилиниши мумкин.\nCпикер ўринбосарлари ҳам яширин овоз бериш йўли билан, депутатлар умумий сонининг кўпчилик овози билан сайланади. Қонунчилик палатасининг фаолиятини самарали ташкил этиш мақсадида тузиладиган Қонунчилик палатаси кенгаши таркибига Спикер, унинг ўринбосарлари, фракциялар раҳбарлари ҳамда қўмиталар раислари киради. Қонунчилик палатаси қўмиталари раис, унинг ўринбосари ва аъзоларидан иборат таркибда сайланади.\nҚонунчилик палатасида кўпчилик ўринни эгаллаган фракция парламентдаги кўпчиликни ташкил қилади. Янгитдан шакллантирилган ҳукуматнинг тутган йўли ва дастурига ёки унинг айрим йўналишларига қўшилмайдиган фракциялар ўзларини мухолифат деб эълон қилиши мумкин.\nЎзбекистон Республикаси Бош вазири номзоди Қонунчилик палатасига сайловда энг кўп депутатлик ўринларини олган сиёсий партия ёки тенг миқдордаги энг кўп депутатлик ўринларини қўлга киритган бир неча сиёсий партия томонидан таклиф этилади. Президент номзодни кўриб чиқиб, ўн кун ичида Олий Мажлис палаталарининг қўшма мажлисига тасдиқлаш учун тақдим этади. Қонунчилик палатаси депутатлари умумий сонининг камида учдан бир қисми томонидан Президент номига Бош вазирга ишончсизлик борасида таклиф киритилиши мумкин. Бунда Олий Мажлис палаталарининг қўшма мажлиси муҳокамасига Бош вазирга нисбатан ишончсизлик вотуми билдириш ҳақидаги масала киритилади ва иштирокчиларининг учдан икки қисми овоз берган тақдирда Вазирлар Маҳкамасининг бутун таркиби Бош вазир билан бирга истеъфога чиқади.\nЎзбекистон Республикаси Олий Мажлиси Қонунчилик палатаси ва Сенатининг биргаликдаги ваколатларига Конституция ва қонунларни қабул қилиш, уларга ўзгартириш ва қўшимчалар киритиш, референдум ўтказиш ҳақида қарор қабул қилиш, ички ва ташқи сиёсатнинг асосий йўналишларини белгилаш, бож, валюта ва кредит ишларини тартибга солиш, туман (шаҳар)лар ва вилоятларни ташкил этиш, тугатиш ва чегараларини ўзгартириш, давлат мукофотлари ва унвонларини таъсис этиш, Бош вазир ва Ҳисоб палатасининг ҳисоботини эшитиш каби масалалар киради.\nҚонунчилик палатаси Спикери ва унинг ўринбосарлари, қўмиталар раислари ва уларнинг ўринбосарларини сайлаш, давлатнинг ички ва ташқи сиёсати масалалари юзасидан қарорлар қабул қилиш, Бош прокурорнинг тақдимига биноан Қонунчилик палатаси депутатини дахлсизлик ҳуқуқидан маҳрум қилиш масаласини ҳал этиш, Бош вазир тақдимига биноан Вазирлар Маҳкамаси аъзолигига номзодларни кейинчалик уларни Президент томонидан лавозимларга тасдиқлаш учун кўриб чиқиш каби масалалар Қонунчилик палатасининг мутлақ ваколатидир.\nМаълумки, Қонунчилик палатасида қонунчилик ташаббуси ҳуқуқига Ўзбекистон Республикаси Президенти, ўз давлат ҳокимиятининг олий органи орқали Қорақалпоғистон Республикаси, Қонунчилик палатаси депутатлари, Вазирлар Маҳкамаси, Конституциявий суд, Олий суд ва Бош прокурор эга. Улар Қонунчилик палатасига қонун лойиҳасини "Қонунлар лойиҳаларини тайёрлаш ва Ўзбекистон Республикаси Олий Мажлисининг Қонунчилик палатасига киритиш тартиби тўғрисида"ги Қонун ва бошқа норматив-ҳуқуқий ҳужжатларга риоя қилган ҳолда киритиши керак.\nҚонун лойиҳасини тайёрлаш унинг концепциясини ишлаб чиқишдан бошланади. Қонун лойиҳасини тайёрлаш учун қонунчилик ташаббуси ҳуқуқи субъекти томонидан ишчи гуруҳи тузилиши мумкин. Қонун лойиҳасини тайёрлашда жамоатчилик фикрини ўрганиш зарур бўлади. Қонун лойиҳасининг молиявий-иқтисодий асослари Молия вазирлиги томонидан ўрганилади. Лойиҳа ҳуқуқий экспертизадан ўтказилиши шарт. Сўнгра қонун лойиҳаси тегишли ҳужжатлар илова қилинган ҳолда Қонунчилик палатасига юборилади.\nҚонунлар Қонунчилик палатаси томонидан қабул қилиниб, Сенат томонидан маъқулланиб, Ўзбекистон Республикаси Президенти томонидан имзолангач ва қонунда белгиланган тартибда расмий нашрларда эълон қилингач, юридик кучга эга бўлади. Қонунчилик палатаси томонидан қабул қилинган қонунлар ўн кун ичида Сенатга юборилиши, Сенатда маъқулланган қонунлар ўн кун ичида Президентга юборилиши лозим. Бу қонунлар Президент томонидан ўттиз кун ичида кўриб чиқилиши белгиланган.\nҚонунчилик палатаси парламент сўрови юборишга ҳақли. Давлат ҳокимияти ва бошқарув органларининг мансабдор шахслари парламент сўровига ёзма жавобни, агар бошқа муддат белгиланмаган бўлса, сўров олинган кундан эътиборан ўн кундан кечиктирмай юбориш лозим. Оғзаки жавоб белгиланган муддатда юборилади. Худди шунингдек, депутат сўровига жавоб бошқа муддат белгиланмаган бўлса, ўн кун ичида юборилиши керак. Олий суд, Бош прокурор, суриштирув ва тергов органлари раҳбарлари номига юборилган Парламент ва депутатлик сўрови уларнинг иш юритувидаги муайян ишларга тааллуқли бўлмаслиги керак.\nҚонунчилик палатаси депутатининг ваколатлари қуйидаги ҳолларда муддатидан илгари тугатилади: у ёзма ариза берган, депутатлик ваколатларини амалга оширишига номувофиқ бўлган лавозимга сайланган ёки тайинланган, унга нисбатан суднинг айблов ҳукми қонуний кучга кирган, чақириб олинган, суд уни муомалага лаёқатсиз деб топган, суднинг қонуний кучга кирган қарори асосида бедарак йўқолган деб топилган ёхуд вафот этган деб эълон қилинган, Ўзбекистон Республикаси фуқаролигини йўқотган, вафот этган, палата тарқатиб юборилган тақдирда. Алоҳида ҳолларда депутатнинг ваколатлари тегишинча Қонунчилик палатасининг қарорига биноан муддатидан илгари тугатилиши мумкин. Президент қонуний асослар бўлган тақдирда Конституциявий суд билан маслаҳатлашган ҳолда Қонунчилик палатасини тарқатиб юборишга ҳақли. Бундай ҳолда янги сайлов уч ой ичида ўтказилиши керак.


Прага учрашуви ниҳоясига етди\n07 май 2021, Тошкент вақти: 16:14\nмай 09, 2009\nЕИ Грузия, Озарбайжон, Туркия ва Миср билан Россияни четлаб ўтувчи газ қувурлари ётқизиш ишларини қўллаб-қувватловчи декларация имзолади.\nМазкур ҳужжат ЕИ, Яқин Шарқ ва Марказий Осиё расмийларининг Прагада бўлиб ўтган учрашуви ниҳоясида имзоланди.\nКелишувни имзолаган давлатлар Каспийбўйи ва Яқин Шарқ газини Европага олиб келишни мақсад қилган газ қувурлари лойиҳасига сиёсий кўмак ҳамда техник ва молиявий ёрдам кўрсатишга келишиб олдилар.\nПрагада йиғинида ЕИга аъзо давлатлар етакчиларидан ташқари, Озарбайжон, Грузия, Арманистон ва Туркия президентлари ҳамда Ўзбекистон, Қозоғистон, Туркманистон, Миср ва Ироқ расмийлари иштирок этдилар.\nАҚШ, Россия ва Украина расмийлари Прага сўзлашувларида кузатувчи сифатида қатнашдилар.


Оёқ шишишидан қандай халос бўлиш мумкин? » Ўзбекистон янгиликлари – Zamin.uz\n, 13 2021, 20:51\n09 апр, 21:12 1 705 Ҳаёт тарзи\nКўпинча оёқларнинг тунда шишиб кетиши кузатилади. Шунинг учун ҳам оёқ кийим танлашда ўлчам, сифат ва қулайликка эътибор қаратиш лозим.\nАлбатта, бундай ўзгариш табиий жараён эмас. Одатда одамлар тананинг бу каби хусусиятига эътибор бермайди, аммо баданда сув йиғилиб қолишининг ўзига хос сабаблари бор.\nМаълумки, қон томирлар бўйлаб ҳаракат қилади. Қон оқсиллари сувни боғлайди ва шунинг учун суюқлик капиллярларда сақланади. Қон ва тўқималар ўртасидаги метаболик жараёнлар капиллярларнинг энг нозик деворлари орқали содир бўлади. Улар суюқлик томирларга эркин кира олмаслиги учун мўлжалланган. Аммо капиллярларда босим кўтарилганда қоннинг суюқ қисми капиллярларнинг деворлари орқали ташқарига чиқади. Шундай қилиб, шиш пайдо бўлади.\nЯъни, оёқларда шиш пайдо бўлишининг энг кенг тарқалган сабаби − капиллярлардаги босимнинг ошиши билан боғлиқ. Лекин ўз-ўзидан босим кўтарилмайди. Кўпинча оёқлар шишишининг дастлабки сабаби думғаза суягининг жароҳати бўлиши мумкин.\nНега оёқлар шишади?\nШишлар қонда оқсил миқдорининг камайиши билан боғлиқ. Бу инсон озиқланишининг ўзига хос хусусиятларидан келиб чиқади, масалан, оқсил синтезининг бузилиши ёки буйраклар орқали оқсилнинг жиддий йўқотилиши туфайли юзага келади.\nОёқларнинг шишишида унинг пайдо бўлиш сабабларини аниқлаш жуда муҳим. Амалиёт шуни кўрсатадики, кўпинча ички органлар ва тос суяклари механикасининг тўғри ҳолатини тиклашда беморлар оёқлари шишиб кетади. Шунинг учун оёқ қисми доимий шишларга мойил бўлса, остеопат билан боғланиш ва оёқ томирларини ультратовуш кўригидан ўтказиш зарур.\nШишларни массаж қилиш\nШиш билан курашишда тиббий муолажалардан ташқари, албатта, оёқлар массажини унутмаслик лозим. Совуқ ванналар ва совуқ сув билан оёқларни ювиш ҳам шишларга қарши курашишга ёрдам беради.\nШунингдек, пойабзал кийишда ҳамиша қулайини танлаш лозим. Бу энг оддий тавсия бўлиши табиий, балки шунинг учун ҳам инсонлар буни бееътибор қолдиради. Қулайлик биринчи ўринга қўйилса, саломатликда ҳам бошқа муаммолар келиб чиқмайди.\nКўп эснаш орқали намоён бўладиган 7 касаллик 30 мар, 15:23\nОёқни урмаслиги учун пойабзал танлашда нималарга эътибор бериш керак? 01 мар, 18:55\nҚон босими қандай касаллик? Унинг оқибатлари ва профилактикаси ҳақида 27 фев, 09:30\nҲуснбузарлар юзда эмас, танада пайдо бўлса: келиб чиқиш сабаблари ва даволаш усуллари 18 янв, 12:50\nИнсульт ўтказган бемор ва унинг яқинларига 10 та масҳалат 12 янв, 14:24\nШоколад танлашда нималарга эътибор бериш лозим? 06 апр, 15:50


Дала ишларининг бориши кӯздан кечирилди\nАвтор: Суғд Ҳақиқати Категория: Қишлоқ хӯжалиги\nДата публикации\tПросмотров: 2018\nТинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмон Бобожон Ғафуров ноҳиясида бӯлиб, Абдураҳим Жумаев номли очиқ ҳиссадорлик жамияти фаолияти билан яқиндан танишди.\nДеҳқонлар Миллат пешвосининг ташрифи муносабати билан ӯзлари етиштирган маҳсулотлар кӯргазмасини ташкил қилдилар.\nМаълумотга кӯра, Абдураҳим Жумаев номидаги очиқ ҳиссадорлик жамиятида асосан пахта етиштирилади. Жамият ихтиёридаги ерларга ғалла экинлари ва сабзавот ҳам экилади. Шунингдек, 603,55 гектар майдонда боғ бунёд этилган.\nКӯргазма билан танишиш асносида маълум қилинганидек, Абдураҳим Жумаев номидаги очиқ ҳиссадорлик жамиятида 2245 ҳиссадор бор. Айни дамда жамият ихтиёрида 17217,54 гектар ер мавжуд. Бу ерда 659 киши доимий иш билан таъминланган. Шунингдек, жамиятда зотдор қорамол парваришлаш йӯлга қӯйилган. Ҳозирда чорва сони 550тага етган.\nШу куни Тинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмон мазкур жамиятнинг 7-бригадасида плёнка остига чигит экиш ишларини бошлаб берди.\nБу йил шу бригаданинг ӯзида 75 гектар майдонга чигит қадалади. Шундан 46 гектарида чигит плёнка остига экилади. Масъулларга кӯра, чигитни плёнка остига экиш усули пахта тез етилиши, қолаверса ҳосилдорлик жиҳатдан ҳам афзалликка эгалиги билан аҳамиятлидир. Шунингдек, бу усул ердан самарали фойдаланишга ҳам хизмат қилади.\n7-бригадада пахтадан ташқари, 2 гектарга картошка, 1 гектарга сабзавот экилган. Қолган 19 гектар майдонни ӯрикзор ташкил қилади.\nТинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмон суҳбат асносида ердан самарали фойдаланиш, мӯл-кӯл ҳосил олиш ва ернинг унумдорлигини ошириш ҳақида деҳқонларга фойдали кӯрсатма ва маслаҳатлар берди.